MBKS anjur pertandingan reka bentuk hentian bas

MAJLIS Bandaraya Kuching Selatan (MBKS) menganjurkan pertandingan reka bentuk hentian bas bersama Pertubuhan Arkitek Malaysia (PAMSC) yang akan melibatkan 32 hentian bas.

Menurut Datuk Bandar Majlis Bandaraya Kuching, Dato’ Wee Hong Seng, pertandingan tersebut dianjurkan bagi menghidupkan kembali penggunaan kemudahan awam di kawasan Kuching.

“Tujuan pertandingan ini adalah untuk menghidupkan kembali penggunaan kemudahan awam di kawasan Kuching Selatan dan memberikan arkitek muda menyerlahkan idea reka bentuk seni bina yang kreatif, inovatif dan lestari.

“Selain itu, ia dianjurkan untuk merealisasikan visi MBKS untuk meningkatkan kualiti hidup masyarakat dan mempromosikan Kuching sebagai bandar yang selamat, hijau dan pintar yang menarik,” ujarnya.

Dalam pada itu, Wee memberitahu pertandingan itu juga bertujuan untuk menggantikan reka bentuk hentian bas yang lama dengan reka bentuk yang lebih kreatif dan menarik.

“Secara dasarnya, kebanyakan hentian bas kini kadangkala tidak dapat digunakan sebagai tempat berlindung kerana orang awam masih terkena tempias hujan terutamanya ketika hujan lebat.

“Justeru, kita memerlukan para arkitek muda untuk memberi sentuhan baharu terhadap reka bentuk hentian bas yang sedia ada kerana kita percaya mereka mempunyai idea yang lebih kreatif, inovatif dan lestari,” tambahnya.

Wee juga memaklumkan pertandingan tersebut terbahagi kepada dua kategori iaitu arkitek siswazah dan kategori pelajar dan pendaftaran bagi penyertaan tersebut adalah percuma.

“Pemenang bagi Kategori Arkitek Siswazah bagi tempat pertama kedua dan ketiga masing-masing akan menerima hadiah wang tunai RM3,000, RM1,500 dan RM1,000 dengan sijil penyertaan dan setiap daripada lima entri yang disenarai pendek akan menerima RM500 dengan sijil penyertaan.

“Manakala, pemenang tempat pertama kedua dan ketiga bagi kategori pelajar masing-masing akan menerima hadiah wang tunai RM1,500, RM1,000 dan RM500 dengan sijil penyertaan dan setiap daripada lima penyertaan yang disenarai pendek akan menerima RM200 dengan sijil penyertaan,” tambahnya.

See author's posts


Semua pos sempadan ditutup

KUCHING: Kerajaan Sarawak menutup semua pos sempadan di negeri ini
berkuatkuasa serta merta dalam usaha untuk mengekang penyebaran wabak Covid-19.

Ketua Menteri Datuk Patinggi Abang Johari Tun Openg berkata, hanya beberapa
Kompleks Imigresen, Kastam dan Kuarantin (CIQ) antara Sarawak dan Brunei dan
Indonesia dibuka.

“CIQ antara Sarawak dan Brunei yang dibuka ialah Sungai Tujuh, Tendungan,
Pandaruan dan Mengkalap dan dibuka dari jam 6.00 pagi hingga 8.00 malam.

“Manakala semua CIQ antara Sarawak dan Kalimantan iaitu Tebedu, Biawak dan
Lubok Antu akan dibuka antara 9.00 pagi hingga 3.00 petang.

“Ini adalah selaras dengan waktu pembukaan yang dipersetujui oleh Kerajaan
Brunei dan Indonesia,” katanya pada sidang media selepas mesyuarat Masjlis
Keselamatan Negeri di Wisma Bapa Malaysia, di sini, semalam.

Tegasnya, keseriusan masalah penyebaran wabak Covid-19 ini tidak boleh
dipandang remeh.

“Perintah Kawalan Pergerakan adalah satu latihan untuk meredakan atau
memutuskan penyebaran serta rantaian wabak itu.

“Kerana penyebaran wabak ini membebankan masyarakat, negeri dan sumber
negara selain menjejaskan kesihatan dan keselamatan rakyat itu sendiri jika
tidak diperiksa,” jelasnya.

Tambahnya, Kerajaan Sarawak turut menyenaraikan penglibatan anggota tentera
berkuatkuasa serta merta untuk menguatkuasakan Perintah Kawalan Pergerakan di
pos sempadan, kawasan luar bandar dan bandar.

Sementara itu, laporan terdahulu menyatakan Kerajaan Indonesia telah
menutup sempadan di Entikong sejak Isnin (16 Mac) lalu bagi mengekang penularan
wabak Covid-19 ke negara itu.

Laporan tersebut menyatakan pemerintah Kalimantan Barat, Indonesia telah
menutup pos pemeriksaan sempadannya di Entikong dengan tujuan utama bagi
mengelakkan bas, kenderaan dan warga asing masuk ke negara jiran itu.

Ini kerana menurutnya, bas ekspres ini perlu melalui CIQ di Sarawak dan
Entikong sebelum tiba di Pontianak, namun laporan itu tidak menyatakan berapa
lama sempadan Entikong itu akan ditutup.

See author's posts


Abadikan haiwan peliharaan dalam seni sulaman

Kemahiran dan daya kreatif seorang usahawan kraf ditagih oleh golongan pencinta haiwan untuk mengabadikan imej haiwan peliharaan tersayang mereka dalam bentuk seni sulaman.

Rifasya Abdul Rashid, 47, berkata karya sulaman dengna imej haiwan peliharaan ini mendapat permintaan tertinggi daripada pelanggannya.

Daripada lembaran benang, tangan mahis Rifasya, 47, berjaya menghasilkan imej haiwan kesayangan pelanggannya yang sudah dianggap sebagai keluarga sendiri seperti anjing dan kucing, saling tak tumpah seperti rupa sebenar menerusi seni sulaman di atas kanvas.

“Antara karya termahal dan paling mencabar pernah saya hasilkan adalah sulaman imej anjing ‘Rottweiler’ berlatarbelakngkan Menara Berkembar petronas (KLCC) dan Menara Kuala Lumpur, dipelihara pelanggan warganegara United Kingdom (UK) yang menetap di sini, bersaiz (kertas) A3 dan bernilai lebih RM3,000.

Pelanggan mahu ‘merakam’ kenangan haiwan peliharaan merekea, jadi sekiranya ia mati atau hilang, ada memori boleh dikehang, tentunya mempunyai nilai sentimentalnya dan bukan sekadar gambar rakaman kamera,” katanya kepada Bernama.

Menjelas lanjut, Rifasya mengakui bukan mudah menghasilkan imej yang sama dengan subjek sebenar dan cabaran utama termasuk gambar diberi pelanggan yang membuat tempahan secara dalam talian kurang jelas susulan posisi subjek yang sukar dilihat selain kekangan komunikasi.

Rifasya yang emminati bidang seni kraf sejak kecil juga pernah menghasilkan sulaman orang utan untuk pelanggan dari Rusia selain pelbagai sulaman lain termasuk potret bermula dengan harga RM80.

Beliau mengambil tempoh antara tiga hingga dua minggu dalam menyiapka setiap hasil sulaman bergantung kepada tahap ketelitian dan kesukaran.

Mengimbas kembali, Rifasya mula bergerak serius dalam seni kraf selepas hilang pekerjaan akibat Perintah Kawalan Pergerakan (PKP) yang dilaksanakan dua tahun lepas.

“Saya dahulu bekerja sebagai pembantu kantin dan hanya terlibat dalam bidang ini secara separuh masa, saya anggap hilang pekerjaan sebagai hikmah kerana dapat memenuhi cita-cita yang terpendam sekian lama,” katanya yang kini mencecah pendapatan empat angka sebulan.

Selain mengambil tempahan kraf sulaman tangan, Rifasya yang menetap di Teluk Intan, Perak juga berbakat menghasilkan pelbagai kraf lain seperti seni kayu, minitur dan diorama.

“Saya tak pernah rasa puas untuk sentiasa mencuba dan meneroka ilmu dan kemahiran seni yang baharu, sekarang saya sedang belajar seni batik ‘Tie Dye’,” katanya.–BERNAMA

See author's posts


Dua maut, ribuan penduduk dipindahkan

PADAM… Sebuah pesawat pemadam kebakaran menggugurkan bahan kalis api ketika Fairview Fire terbakar berhampiran rumah lereng bukit di Hemet, California, AS. • Foto AFP

LOS ANGELES: Sekurang-kurangnya dua orang maut dan ribuan penduduk diarah melarikan diri dari kebakaran yang merebak dengan pantas di California dengan gelombang panas di rantau itu dijangka memuncak pada Selasa depan.

Beberapa bangunan musnah ketika kebakaran Fairview meletus di tenggara Los Angeles dengan pantas memusnahkan 2,400 ekar dalam masa kurang daripada 24 jam.

Anggota bomba berkata, dua orang diketahui maut dalam kebakaran itu dan seorang dimasukkan ke hospital kerana kecederaan melecur. Lebih 3,000 rumah diarah dipindahkan dan semua sekolah tempatan ditutup.

“Kebakaran itu merebak dengan cepat sebelum anggota bomba tiba di tempat kejadian,” kata jurucakap bomba tempatan di Twitter.

Punca kebakaran sedang disiasat, tetapi utiliti Southern California Edison (SCE) melaporkan apa yang dipanggil “aktiviti litar” di kawasan itu semasa kebakaran berlaku.

Syarikat itu terdahulu membayar berbilion dolar selepas peralatannya didapati menjadi punca kebakaran hutan di California, termasuk beberapa insiden maut.

SCE memulakan proses yang panjang untuk menyokong talian elektrik yang sudah uzur, memotong tumbuh-tumbuhan berhampiran dan menanam kabel dalam usaha mengurangkan kebakaran.

California menderita melalui gelombang haba yang ganas, dengan suhu 43 darjah celsius direkodkan setiap hari di beberapa kawasan.

Keadaan itu ditambah dengan kemarau selama dua dekad yang menyebabkan kawasan luar bandar kering, mewujudkan keadaan ideal untuk kebakaran hutan yang ganas.

Panas melanda negeri itu, serta bahagian jiran Arizona dan Nevada minggu lalu dan peramal berkata, ia belum berakhir.

“Berikutan satu lagi hari rekod panas pada Selasa dari California ke High Plains tengah, jangkaan suhu panas berterusan hingga pertengahan minggu. Banyak rekod suhu tinggi harian mungkin akan dipecahkan dari utara Rockies dan High Plains di selatan ke selatan California.” kata Perkhidmatan Cuaca Kebangsaan.

Gangguan

Dengan permintaan untuk penyaman udara yang tinggi, konduktor grid California Independent System Operator (ISO) mengeluarkan panggilan segera pada Selasa lalu agar isi rumah mengurangkan penggunaan kuasa dan memberi amaran kepada mereka supaya bersedia menghadapi gangguan.

Badan itu meminta pengguna menjimatkan elektrik setiap hari untuk sebahagian besar minggu lepas antara 4.00 petang dan 9.00 malam apabila permintaan tinggi dan bekalan menurun.

Tetapi, dengan suhu yang sangat tinggi pada Selasa lalu, ia memberi amaran mungkin terdapat kekurangan yang membawa kepada bencana.

“Permintaan elektrik pada masa ini diramalkan pada lebih 52,000 megawatt (MW), sejarah tertinggi sepanjang masa untuk grid. Memandangkan negeri ini menghadapi hari paling panas dalam gelombang haba yang berpanjangan dan memecahkan rekod ini, keadaan grid dijangka bertambah buruk.

“Jika perlu, ISO boleh memerintahkan utiliti untuk memulakan gangguan kuasa berputar untuk mengekalkan kestabilan grid elektrik.” kata California ISO.

California mempunyai pemasangan solar yang banyak, termasuk di rumah, yang biasanya menyediakan kira-kira satu pertiga daripada keperluan kuasa negeri pada waktu siang.

Tetapi, apabila matahari terbenam, bekalan itu jatuh dengan cepat, meninggalkan generasi tradisional untuk menutup jurang dan masalah itu amat meruncing pada awal petang apabila suhu masih tinggi, tetapi solar mula tercicir daripada campuran kuasa.

Para saintis berkata, pemanasan global, yang didorong terutamanya oleh pembakaran bahan api fosil manusia yang tidak terkawal, menjadikan variasi cuaca semula jadi lebih ekstrem.

Gelombang haba semakin panas dan lebih kuat, manakala ribut petir berserta hujan lebat juga semakin dahsyat dan lebih berbahaya. -AFP

See author's posts


PLUS rugi RM400 juta

MELAKA: PLUS Malaysia Berhad (PLUS) mengalami kerugian kira-kira RM400 juta dalam tempoh tiga bulan bermula Mac berikutan pelaksanaan Perintah Kawalan Pergerakan (PKP) akibat penularan pandemik Covid-19.

Pengarah Urusan PLUS Datuk Azman Ismail berkata, jumlah kenderaan yang melalui lebuh raya di bawah kendalian syarikat itu berkurangan sebanyak 90 peratus, daripada 1.7 juta kenderaan sehari kepada 170,000 kenderaan sehari dalam tempoh tersebut.

“Hasil kita jatuh sebanyak 90 peratus iaitu pada Mac, April dan Mei, bagaimanapun, ia kembali meningkat bermula 6 Jun selepas kerajaan mengumumkan kebenaran merentas negeri.

“(Namun), RM400 juta tidak boleh diperoleh semula dan ia secara tidak langsung memberi kesan kepada syarikat dan pekerja,” katanya pada program Bual Eksekutif: Leadership In Steering The Organisation Across Turbulent Time Towards Recovery From COVID-19 di Universiti Teknikal Malaysia Melaka (UTeM) di sini, semalam.

Beliau berkata, jumlah kenderaan yang menggunakan lebuh raya PLUS kini meningkat kepada 1.5 juta sehari dan dijangka terus meningkat jika kerajaan membuka sepenuhnya pintu sempadan Malaysia-Singapura pada masa akan datang.

Katanya pengurusan PLUS membuat banyak keputusan penting untuk mengelak impak yang besar kepada pengoperasian PLUS dan kebajikan pekerja.

“Apa pun saya tidak akan memotong gaji pekerja dan akan memastikan kira-kira 3,800 orang dapat terus bekerja dalam situasi getir ini,” katanya.

Dalam pada itu, Azman berkata, PLUS tidak melupakan aspek tanggungjawab sosial korporat kepada barisan hadapan khususnya pihak hospital di negara ini dalam menangani pandemik COVID-19.

“PLUS telah menyalurkan RM1.2 juta bagi menyediakan peralatan perlindungan diri dan peralatan perubatan untuk disumbangkan kepada Hospital Kuala Lumpur dan Hospital Sungai Buloh.

“Pekerja PLUS turut membuat kutipan berjumlah RM128,000 untuk disumbangkan dalam bentuk fasiliti perubatan kepada tujuh hospital di sepanjang jajaran lebuh raya PLUS,” katanya.

Sementara itu, Naib Canselor UTeM Profesor Datuk Dr. Raha Abdul Rahim berkata program itu merupakan platform terbaik bagi tokoh negarawan dan ilmuan negara untuk berkongsi ilmu pengetahuan dan pengalaman luas mereka bersama seluruh warga UTeM dalam menyokong pembangunan modal insan yang lebih cemerlang.

– Bernama

See author's posts


Harga tiket penerbangan mahasiswa IPTA diperkenalkan Ogos – Loke

KUALA LUMPUR: Kementerian Pengangkutan (MoT) akan memperkenalkan satu inisiatif pada Ogos ini bagi meringankan beban kewangan mahasiswa Institut Pengajian Tinggi Awam (IPTA) khususnya dari Sabah dan Sarawak untuk membeli tiket penerbangan pulang.

Menteri Pengangkutan Anthony Loke berkata, inisiatif dalam bentuk pemberian kredit itu, kini masih dalam proses integrasi dengan syarikat-syarikat penerbangan.

“Kita jangka ia dapat dilancarkan pada Ogos, sebelum sambutan Hari Kebangsaan tahun ini,” katanya kepada media selepas melancarkan ‘perlepasan berganda’  MYAirline (Syarikat penerbangan tambang rendah terbaharu Malaysia), bagi Program Pelajar dan Penerbangan Sulung ke Bangkok di sini, hari ini.

Menurut beliau, apabila dilaksanakan kelak, inisiatif berkenaan dijangka mampu memberi manfaat kepada kira-kira 50,000 pelajar IPTA.

Loke berkata industri penerbangan tempatan termasuk MYAirlines mempunyai peranan penting, khususnya dalam membantu meringankan pelajar yang perlu melakukan perjalanan merentasi Laut China Selatan kerana penerbangan merupakan satu-satunya mod pengangkutan awam pilihan mereka.

“Khidmat penerbangan yang boleh dipercayai dan mampu milik adalah kunci untuk membolehkan pelajar-pelajar kita mengejar peluang pendidikan terbaik dan mengukuhkan perpaduan wilayah kami.

“Dengan sukacitanya saya mengumumkan MYAirlines akan menawarkan diskaun tambang sebanyak 20 peratus dan bagasi 15kg percuma kepada pelajar (berumur 16-26) yang menaiki penerbangan domestik di bawah program ini.

“Melalui inisiatif MoT yang akan diperkenalkan itu, dan Program Pelajar MYAirline, pelajar kini boleh mengharapkan lebih banyak pilihan apabila melancong di dalam negara.

“Saya berharap usaha ini juga akan menjadi pemangkin kepada syarikat penerbangan lain untuk mengadakan program serupa bagi membantu rakyat,” katanya.

Mengenai penerbangan sulung MYAirline ke Thailand, Loke berkata, ini akan membantu mengembangkan lagi peluang perdagangan dan pelancongan serta memperdalam pertukaran seni budaya antara Malaysia dan Thailand.

Sementara itu, Ketua Pegawai Eksekutif MYAirline Rayner Teo  berkata syarikat penerbangan itu akan beroperasi di dua lapangan terbang di Bangkok, dengan operasi di Lapangan Terbang Suvarnabhumi pada 28 Jun dan di Lapangan Terbang Antarabangsa Don Mueang menjelang 1 Julai.

“Mulai esok, MYAirline akan melebarkan sayapnya ke Bangkok melalui Lapangan Terbang Antarabangsa Don Mueang, sekali gus dapat memberi pilihan kepada penumpang untuk memilih antara Lapangan Terbang Don Mueang atau Suvarnabhumi.

“Buat kali pertamanya syarikat penerbangan tempatan berupaya menawarkan fleksibiliti sedemikian,” kata menteri itu. – Bernama

See author's posts


Kerjasama tadbir kawasan sendiri

ASAJAYA: Masyarakat setempat digesa untuk berganding bahu dan bekerjasama dalam mengatur dan mentadbir kawasan sendiri melalui Program Kepolisan Komuniti.

Menteri Belia dan Sukan, Datuk Abdul Karim Rahman Hamzah berkata, masyarakat setempat terutamanya di kawasan kampung adalah pihak yang perlu bersama untuk mengatur dan mentadbir kawasan sendiri kerana tahu akan selok-belok kawasan mereka.

“Program ini akan membantu kita dalan membangunkan kawasan kita kerana ia akan menjadi tanggungjawab bersama dalam membendung ancaman serta kegiatan yang boleh memudaratkan masyrakat setempat,” katanya.

Beliau berkata demikian semasa Program Kepolisan Komuniti Daerah Asajaya di sini, semalam.

Abdul Karim yang juga merupakan Ahli Dewan Undangan Negeri (Adun) Asajaya berkata, pada masa dahulu, semasa jaringan jalan raya masih belum ada, iaitu sekitar 70-an hingga 80-an, kampung boleh ditadbir tanpa bantuan polis.

“Apa jua masalah dalam kampung, kita sendiri akan mengaturnya melalui jawatankuasa kampung. Namun kini, kita perlu turut serta dengan pihak berkuasa dalam mengekang pelbagai masalah daripada menggangu kawasan kita.

“Antaranya seperti masalah penyalahgunaan dadah, kecurian dan juga wabak yang mengancam penduduk seperti Covid-19.

“Wabai ini adalah antara musuh yang tidak kelihatan dan ia menjadi satu masalah untik kita melawan musuh ini. Oleh itu, adalah menjadi tanggungjawab pasukan kepolisan komuniti dalam membantu pihak berkuasa memutuskan rantaian wabak ini dari menjangkiti penduduk,” jelasnya.

Karim menambah, penduduk perlu diingatkan sentiasa untuk menjaga penjarakkan fizikal serta sentiasa menggunakan topeng dan menjaga kebersihan diri bagi keselamatan diri dan orang di sekeliling.

“Oleh itu, saya mengharapkan supaya pengetahuan yang diperolehi melalui program ini boleh dikongsi bersama penduduk kampung yang lain agar mereka faham dan tahun akan tugas untuk keselamatan dan kesejahteraan adalah tanggungjawab bersama,” kata Abdul Karim.

Abdul Karim turut mengatakan, jumlah ketua kampung dibeberapa kampung di daerah tersebut akan ditambah tidak lama lagi.

“Kerajaan juga telah meluluskan perkara ini demi meringankan beban penghulu yang sedia ada kini.

“Ini juga kerana anda adalah barisan hadapan yang menjaga kawasan dan mengatur pembangunan bagi kawasan anda,” katanya.

Oleh Alexandra Lorna

See author's posts


Hospital Lubnan dipenuhi pesakit Covid-19

BEIRUT: Kementerian Kesihatan Lubnan, semalam memberi amaran bahawa hospital negara itu mencapai keupayaan maksimum merawat pesakit Covid-19 selepas mangsa tragedi letupan baru-baru ini membanjiri klinik sekali gus melonjakkan peningkatan kes.

Menteri Kesihatannya, Hamad Hassan berkata, hospital awam dan swasta terutama di ibu kota mempunyai kapasiti sangat terbatas, baik dari segi katil rawatan di unit rawatan intensif mahupun peralatan pernafasan.

“Kami berada di tengah kemelut serius dan tidak mempunyai banyak masa,” kata pada sidang media.

Beliau mendesak pihak berkuasa mengambil ‘keputusan segera’ untuk melaksanakan perintah berkurung selama dua minggu bagi membendung penyebaran virus.

Lubnan menghadapi lonjakan kes dan kematian akibat Covid-19 sejak beberapa minggu kebelakangan ini, di samping negara itu mencatatkan rekod baharu selepas letupan besar yang melanda sebahagian besar, Beirut pada 4 Ogos lalu.

Tragedi yang mengorbankan 177 mangsa dan mencederakan lebih 6,500 orang akibat terkena serpihan bangunan runtuh dan kaca mengakibatkan pesakit membanjiri hospital yang sebelum ini menjadi tumpuan ramai susulan wabak Covid-19 melanda.

Lubnan dalam tempoh 24 jam lalu, melaporkan 456 jangkitan baharu sekali gus menjadikan jumlah keseluruhannya 9,337 kes, dengan 105 kematian sejak penularan pandemik itu, pada Februari lalu.

Perintah berkurung yang dirancang sebelum ini dibatalkan susulan tragedi letupan itu yang memusnahkan sekitar kawasan pelabuhan serta mengakibatkan ribuan kehilangan tempat tinggal.

Di ibu kota, unit rawatan rapi dan jabatan yang ditubuhkan merawat Covid-19 di hospital awam penuh. – AFP

See author's posts


Penganggur didenda RM1,000 langgar PKP

SIMANGGANG: Seorang penganggur
semalam dijatuhkan hukuman denda RM1,000 atau dua bulan penjara oleh Mahkamah
Majistret di sini selepas mengaku bersalah ingkar mematuhi Perintah Kawalan
Pergerakan (PKP) bagi membendung penularan Covid-19.

Vincent Chua Ah Peng, 39,
membuat pengakuan bersalah itu selepas pertuduhan dibacakan oleh jurubahasa di
hadapan Majistret Maris Agan.

Tertuduh didakwa mengikut
Peraturan 7(1) Peraturan-Peraturan Pencegahan dan Pengawalan Penyakit
Berjangkit (Langkah-Langkah Di Dalam Kawasan Tempatan Jangkitan) 2020, pada
sekatan jalan raya Ops Covid-19 di Pekan Lubok Antu.

Vincent Chua yang tidak
diwakili peguam didakwa melakukan kesalahan itu pada jam 10.30 malam, 28 Mac
(Sabtu) lalu.

Tertuduh yang merayu
diringankan hukuman memberitahu mahkamah, dia merupakan ketua keluarga yang
masih menyara ibu dan ahli keluarganya yang lain di Kampung Kutai, Lubok Antu.

Bagaimanapun, Timbalan Pendakwa
Raya Muhammad Asri memohon mahkamah mengenakan hukuman setimpal kerana tindakan
tertuduh yang tidak mematuhi arahan PKP itu boleh mengancam ketenteraman dan
keselamatan orang awam.

Maris menjatuhkan hukuman denda
maksimum RM1,000 terhadap tertuduh dan memerintahkan tertuduh dipenjara dua
bulan jika gagal membayar denda berkenaan.

Vincent Chua menjadi individu
pertama di Bahagian Sri Aman yang disabitkan kesalahan melanggar arahan PKP
semenjak ia mula dikuatkuasakan pada 18 Mac lepas.

See author's posts


Pembinaan benteng pemecah ombak siap 30 peratus

MIRI : Projek pembinaan benteng pemecah ombak di Pantai Batu Satu, Kuala Baram  di  sini  yang  bernilai RM25 juta kini  sudah  siap  30  peratus.

Menteri Pengangkutan  Sarawak, Datuk  Lee  Kim  Shin   berkata, beliau  berpuas  hati  melihat  kemajuan  projek  tersebut yang  mula  dilaksanakan  pada  November  2020.

“Projek  ini  berjalan  dengan  lancar  dan  dijangka akan  siap  pada  penghujung  tahun  2022,” katanya  selepas  mengadakan  tinjauan  ke  tapak  projek berkenaan  semalam.

Projek  pembinaan benteng  pemecah  ombak  tersebut  telah  diluluskan di  bawah Rancangan Malaysia  Ke-11.

Projek  tersebut  merangkumi pembinaan  pemecah  ombak sejauh  200 meter ,lima  ‘groin’ dan  tanjakan konkrit  yang  dapat memuatkan  100 perahu  atau  bot  nelayan.

Projek  tersebut  dibina  atas permintaan  penduduk  dan  nelayan  Kampung  Batu  Satu , Kuala  Baram   yang  sering  berdepan  dengan  masalah ombak  besar  setiap  kali  musim tengkujuh.

Oleh LIONG CHAI LING

See author's posts


Perpaduan, solidariti kekal kukuh di Sarawak

KUCHING : Yayasan Perpaduan Sarawak percaya bahawa pandemik Covid-19 telah mengukuhkan lagi solidariti di kalangan rakyat Sarawak.

Ini terbukti apabila rakyat dari segenap lapisan berganding bahu untuk meringankan beban golongan yang terjejas teruk akibat pandemik ini.

Dari pembuatan peralatan perlindungan diri (PPE) kepada petugas barisan hadapan dan menderma bahan makanan, kita telah menyaksikan kisah-kisah sokongan dan menyentuh hati dari semua segmen masyarakat.

YPS di dalam kenyataan akhbarnya berkata,  dari projek Sarawak’s Pride yang telah dilancarkan oleh YPS tahun lalu, pelbagai cerita telah diterima sebagai testimoni bahawa Sarawak dihuni oleh rakyat yang menakjubkan.

Ada cerita tentang orang yang bermurah hati menyumbang makanan kepada petugas barisan hadapan yang bekerja keras tanpa henti, selain cerita pengorbanan kakitangan yang meminta majikan menghentikan atau mengurangkan gaji mereka sehingga perniagaan kembali pulih dan ada cerita tentang penerimaan bantuan bagi menyesuaikan diri dengan teknologi baharu.

Semua cerita ini memberikan pengalaman solidariti di negeri ini tetapi ia boleh diambil mudah, terutama kerana ia boleh berlaku secara begitu sahaja.

Ada juga yang bekeja di belakang tabir terutama penyedia perkhidmatan penting (utiliti, penguatkuasaan undang-undang, jagaan kesihatan) yang setia berkhidmat atau mereka yang bekerja untuk menjamin bantuan disalurkan kepada mereka yang memerlukan serta terjejas akibat pandemik (agensi kebajikan, badan bukan kerajaan, juruteknik sistem) bagi menjamin kita semua selamat di dalam masa mencabar ini.

Bersempena dengan Hari Sarawak 2020, YPS mengucapkan tahniah kepada perpaduan dan solidariti yang ditunjukkan oleh rakyat, terutama yang bekerja sebagai petugas barisan hadapan sejak pandemik bermula di Sarawak.

Sekarang ini semua orang adalaah petugas barisan hadapan untuk menjadikan Sarawak kekal selamat.

Marilah kita terus berwaspada dan memainkan peranan untuk memutuskan rantaian jangkitan dan bersatu bagi mengharungi pandemik ini.  Jaga Sarawak, Intu Sarawak.

See author's posts


KELADI TIKUS jadi buruan penggemar bunga

KELADI Tikus sejenis tumbuhan meliar dari keluarga Araceae dengan nama saintifiknya Typhonium Flagelliforme (Lodd) Blume) dan tergolong dalam genetik Typhonium masih terdapat ramai yang tidak tahu tentang keistimewaannya terutama dalam kesihatan tubuh badan.

Keladi tikus ini merupakan tanaman semak jenis talas hanya tumbuh dengan ketinggian 25cm hingga 30cm sahaja dan memilih tempat lembab berpaya untuk tumbuh.

Daunnya berbentuk seperti jantung, tumbuh dari ubi dan berwarna hijau segar dan dapat dijumpai di kebanyakan titik lembab di Malaysia dan beberapa buah negara di Asia Tenggara.

Keseluruhan bahagian tumbuhan ini mempunyai khasiat dalam merawat beberapa jenis penyakit.

KHASIAT

Di antara khasiat herba ini adalah bagus untuk rawatan penyakit barah seperti penyakit barah payu dara, paru-paru, rektum, hati, prostat, pangkal rahim, buah pinggang serta bermacam jenis kanser lagi.

Keladi tikus dapat membunuh sel-sel barah dan membaiki semula sel yang telah rosak akibat kemoterapi serta herba ini bersifat antivirus dan antibakteria.

Serbuk yang dilumatkan dari pokok ini mampu merencatkan ketumbuhan kanser dan membantu mengurangkan kesan sampingan rawatan kemoterapi.

Sebelum penemuan terbaru ini, herba tanaman ini telah lama digunakan dalam rawatan kecederaan dalaman dan bengkak dalaman yang menyebabkan pengumpulan cecair pada sel sel dan tisu dalaman.

Batang tanaman ini (Rhizome) secara tradisional digunakan sebagai ubat batuk dan untuk penyakit paru-paru.

Penemuan ini adalah sangat penting bagi kelangsungan kajian yang seterusnya, walaupun tumbuhan Keladi tikus ini berasal daripada Asia Tenggara namun pengkaji dari Eropah lebih berminat untuk mengkaji secara lebih mendalam kelebihan yang ada pada tumbuhan ini.

Ini menunjukkan kita masih lagi jauh ketinggalan di dalam konteks mencari rawatan pelengkap berasaskan bahan semula jadi berbanding negara maju yang berlumba-lumba mencari solusi dan tidak hanya bergantung kepada satu kaedah rawatan semata-mata.

Bagi pesakit kanser, herba keladi tikus perlu diamalkan sekurang-kurangnya setahun bagi melihat hasilnya.

ANCAMAN

Herba Keladi tikus tidak terlepas daripada mempunyai musuh yang tersendiri, biasanya berhadapan dengan serangan makhluk perosak seperti beluncas yang akan memakan keseluruhan pokok bermula daripada daun sehingga ke batang.

Beluncas ini datang daripada spesis rama-rama jenis Manduca sexta (Tobacco Hornworm) dan juga Deilephila elpenor (Elephant Hawk-moth).

Masih belum dikenalpasti kaedah pencegahan yang terbaik bagi mengatasi serangan daripada serangga perosak ini namun kaedah tradisional seperti cari dan kutip secara manual merupakan kaedah yang sering diamalkan bagi mengekalkan keaslian yang ada pada herba Keladi tikus ini tanpa menggunakan sebarang racun perosak.

Oleh ADUM LIU

See author's posts


Penarol pecat Forlan selepas keputusan buruk

BEKAS penyerang Manchester United dan Atletico Madrid, Diego Forlan dipecat sebagai jurulatih kelab gergasi Uruguay, Penarol semalam.

Laporan media mendakwa bekas pemain berusia 40 tahun yang popular itu dipecat kerana keputusan yang buruk, walaupun tidak ada pengesahan daripada kelab.

“Saya tidak menyesal, itu bola sepak,” katanya, sambil menambah bahawa menjadi pengurus kelab menjadi “saat yang membanggakan.”

Menurut media tempatan, presiden kelab Jorge Barrera memberitahu Forlan mengenai pemecatannya pada pagi Isnin lalu.

Keputusan itu dibuat setelah kekalahan 2-0 pada hujung minggu kepada Wanderers dalam liga Uruguay.

Dalam 11 perlawanan dia bertanggungjawab, Forlan membimbing pasukan dengan hanya empat kemenangan dan tujuh kekalahan.

Laporan akhbar tempatan mendakwa dia akan digantikan oleh Mario Saralegui, yang sebelumnya melatih kelab itu pada 2008 dan 2009.

Forlan, yang memenangi Bola Emas di Piala Dunia 2010 di Afrika Selatan yang mana Uruguay menduduki tempat keempat, hanya menyertai kelab pada bulan Disember.

Ini merupakan pelantikan pertama beliau sebagai jurulatih, walaupun dia bermain untuk Penarol antara 2015-16.

Sebagai pemain, dia membantu Uruguay memenangi Copa America 2011 untuk rekod kali ke-15.

Dia juga memenangi Liga Perdana Inggeris dengan United pada 2003 dan Liga Europa bersama Atletico tujuh tahun kemudian.

Dia membantu Penarol memenangi gelaran Uruguay dalam satu-satunya musim beliau bersama mereka dan juga bermain untuk Villarreal di Sepanyol, Inter Milan Itali, Independiente di Argentina dan Internacional dari Brazil. – AFP

See author's posts


Perancis bernasib benam Jerman

JUARA dunia, Perancis mengalahkan Jerman dalam pertembungan ‘blockbuster’ Euro 2020 semalam di Allianz Arena di Munich.

Gol sendiri minit ke-20 Mats Hummels terbukti cukup untuk juara Piala Dunia 2018, Perancis mengalahkan pemenang Piala Dunia 2014 Jerman dalam Kumpulan F.

Perancis berhak mendapat kemenangan, dengan kedua Kylian Mbappe dan Karim Benzema menyaksikan gol mereka dalam babak kedua dibatalkan kerana panggilan ofside yang ketat sementara percubaan Adrien Rabiot turut terkena tiang untuk Les Bleus.

“Saya tahu pemain saya akan bersedia dan mereka bersedia untuk bertarung,” kata jurulatih Perancis, Didier Deschamps kepada penyiar M6.

“Ini perlawanan pertama kami, tetapi perlwanan ini boleh menjadi perlawanan separeuh akhir dan untuk mengutip tiga mata ini dalam kumpulan seperti ini sangat penting.”

Kemenangan itu dirasai oleh sekumpulan kecil peminat Perancis di kalangan penonton di Allianz Arena, yang hanya terhad kepada 20 peratus kapasiti kerana sekatan Covid-19.

Kekalahan Jerman menimbulkan tekanan ke atas mereka dalam apa yang menjadi kejuaraan terakhir buat jurulatih Joachim Loew sebelum dia mengundurkan diri.

“Perancis telah menunjukkan bahawa mereka merupakan salah sebuah pasukan pilihan dan sekarang kami harus membuktikannya juga dalam perlawanan berikutnya,” kata pemain Jerman, Joshua Kimmich.

Perlawanan Jerman seterusnya adalah menentang Portugal, pemenang Euro 2016 yang bermula dengan sempurna dalam Kumpulan F ketika Ronaldo menjaringkan gol ke-10 dan ke-11 beliau dalam Kejuaraan Eropah, melepasi catatan sembilan gol sebelumnyayang dipegang oleh legenda Perancis, Michel Platini. – AFP

See author's posts


Solskjaer harap Pogba, Rashford cergas

LIGA PERDANA INGGERIS

PENGURUS Manchester United, Ole Gunnar Solskjaer semalam bekata dia yakin Paul Pogba dan Marcus Rashford akan cergas sepenuhnya sekiranya musim Liga Perdana Inggeris disambung semula bulan depan.

Pogba telah terlepas sebahagian besar kempen disebabkan kecederaan pergelangan kaki, sementara Rashford kelihatan seperti akan terlepas sepanjang musim ini ketika dia mengalami patah tekanan ganda di punggungnya pada bulan Januari.

United kembali menjalani latihan dalam kumpulan kecil minggu lalu dan persiapan di jangka meningkat lebih jauh untuk kembali beraksi ketika kelab Liga Perdana Inggeris memilih untuk meneruskan latihan penuh pada hari Rabu.

“Mudah-mudahan sekarang kami telah membuktikan bahawa kami dapat melakukan ini dengan selamat dan kami dapat melangkah ke tahap seterusnya. Ia sangat menyeronokkan berada di padang latihan lagi,” kata Solskjaer.

“Mereka (Pogba dan Rashford) nampak bagus, mereka telah mengikuti latihan sekarang dan mereka telah melakukan semua yang dilakukan oleh pemain lain. Tidak ada reaksi setakat ini, sentuh kayu.

“Ketika kita bermula, ia kelihatan seperti kami dapat memiliki skuad penuh untuk dipilih.”

Kepulangan kedua-dua pemain boleh menjadi dorongan utama kepada harapan United untuk mengakhiri musim dengan baik dalam tiga pertandingan.

Pasukan Solskjaer berada tiga mata di balakang empat pasukan teratas dalam Liga Perdana Inggeris ketika permainan dihentikan kerana wabak Covid-19 pada bulan Mac.

The Red Devils juga masih bersaing untuk memenangi piala dalam Piala FA dan Liga Europa, yang diharapkan dapat diselesaikan oleh UEFA pada bulan Ogos. – AFP

See author's posts


KMKK digesa terus sokong GPS

SERIAN: Institusi Ketua Masyarakat dan Ketua Kaum (KMKK) perlu dilindungi dan tidak dicemari dengan budaya yang negatif.

Menteri Pendidikan,Sains dan Penyelidikan Teknologi yang juga Ahli Dewan Undangan Negeri (ADUN) Tebedu, Datuk Amar Michael Manyin Jawong (gambar) berkata,kepimpinan KMKK di Serian khususnya perlu terus menyokong perjuangan dan perancangan kepimpinan Kerajaan Gabungan Parti Sarawak (GPS).

Menurutnya, usaha itu adalah bagi memastikan Bahagian Serian berubah wajah sebagai ‘must stop town’ di kalangan rakyat di negeri ini.

“Bagi merealisasikan impian ini, semua pihak harus berganding bahu tanpa mengira kaum untuk memastikan bandar Serian terus membangun.

“Saya juga memuji komitmen semua KMKK yang selama ini telah memberi sokongan kepada kepimpinan saya serta wakil rakyat lain khasnya di Bahagian Serian.

Penghormatan yang telah diberikan itu adalah penghormatan kepada semua masyarakat di Bidayuh di Sarawak,”katanya dalam satu majliskesyukuran di sini.

Sementara itu, beliau memberitahu, semua KMKK perlu mempunyai integriti yang yang tinggi supaya dipercayai serta dihormati oleh masyarakat akar umbi.

Oleh NUR AIN OTSMAN

See author's posts


PKS tulang belakang kepada ekonomi

TANJUNG MANIS: Golongan Perusahaan Kecil dan Sederhana (PKS) termasuk perusahaan mikro, penjaja serta peniaga kecil dan kumpulan B40 merupakan tulang belakang kepada ekonomi yang mewakili 98.5 peratus.

Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh berkata, golongan PKS memainkan peranan penting dalam mewujudkan peluang pekerjaan, menambah pendapatan serta menyumbang kepada pertumbuhan ekonomi negara termasuklah negeri Sarawak.

Katanya, ramai PKS yang terkesan berikutan penularan wabak Covid-19 yang tidak pernah dialami sebelum ini dan pelaksanaan Perintah Kawalan Pergerakan (PKP).

“Berdasarkan kaji selidik yang dijalankan oleh SME Corp. Malaysia, kira-kira 73 peratus PKS dijangka mengalami kerugian pada tahun ini.

“Justeru itu, Kerajaan Sarawak telah melaksanakan pelbagai bantuan bernilai RM1.741 juta di bawah Bantuan Khas Sarawakku Sayang (BKSS), tambahan kepada bantuan yang disediakan oleh Kerajaan Persekutuan melalui PRIHATIN dan PENJANA untuk menyokong rakyat termasuk PKS untuk memulakan semula perniagaan dan menuju ke arah pemulihan.

“Kerajaan Sarawak dengan kerjasama agensi-agensi kerajaan berkepentingan akan terus aktif membantu para usahawan dan bakal usahawan untuk terus meneruskan perniagaan mereka dalam keadaan situasi pandemik Covid-19 ini,” katanya ketika berucap di Majlis Perasmian Kursus Pensijilan Pengendalian Makanan di Dewan Masyarakat Kampung Rajang, tengah hari kelmarin.

Dalam pada itu, katanya, Kementerian Perdagangan Antarabangsa dan Industri, Terminal Perindustrian dan Pembangunan Usahawan (MINTRED) telah melaksanakan pelbagai program pembangunan kapasiti termasuk e-dagang di seluruh Sarawak melalui kerjasama dengan pelbagai agensi dan persatuan.

“Kerajaan sentiasa menggalakkan usahawan termasuk peniaga kecil atau penjaja untuk menggunakan dan mengadaptasi teknologi digital dalam perniagaan secara ‘online’.

“Selain itu, MINTRED juga menawarkan geran melalui program e-Commerce Grant yang bernilai sehingga RM5,000 untuk usahawan mempromosi dan menjual produk mereka melalui platform e-dagang seperti Shopee, LAZADA, ALIBABA, Helpy dan e-payment seperti SarawakPay, Boost, Grab Pay, Touch’n’go dan sebagainya.

“MINTRED sentiasa bekerjasama dengan pihak berkuasa tempatan dan Kementerian Kesihatan untuk meningkatkan kualiti penyediaan makanan dan perkhidmatan yang ditawarkan oleh pengusaha dan pengendali makanan,” ujarnya.

Tambahnya, MINTRED mengadakan Kursus Pensijilan Pengendali Makanan dengan objektif utama untuk memberi peluang kepada pengusaha makanan kecil-kecilan di seluruh Sarawak termasuk daerah Tanjung Manis mendapatkan Sijil Pengendali Makanan yang diwajibkan di bawah Akta Makanan 1983 dan Akta Pencegahan & Kawalan Penyakit Berjangkit 1988.

“Disamping itu, program ini bukan sahaja memberi ilmu pengetahuan asas pengendalian makanan tetapi juga meningkatkan kemahiran pengusaha dan pengendali makanan dalam perkara-perkara penting seperti kualiti dan keselamatan makanan, amalan baik dan faktor kritikal keracunan makanan,” katanya lagi.

Turut hadir, Pegawai Daerah Tanjung Manis, Udin Bujang dan Awang Putrayusrie Awang Redzuan mewakili Setiausaha Tetap MINTRED.

Oleh EARL ANEK

See author's posts


456 warga emas terima vaksin

LIMBANG: Seramai 456 warga emas di daerah ini melibatkan lingkungan umur 60 hingga 102 tahun akan menerima suntikan vaksin dos pertama di bawah Program Imunisasi Covid-19 di Dewan Suarah Limbang selama dua hari iaitu Sabtu dan Ahad.

Residen Bahagian Limbang Ir Ahmad Denney Ahmad Fauzi  berkata, sebanyak 34 petugas dari Kementerian Kesihatan Malaysia (KKM) Limbang dibantu tujuh sukarelawan My Vac dibawah Kementerian Belia dan Sukan yang terdiri daripada belia tempatan akan bertugas bagi memastikan kelancaran sepanjang Program Imunisasi Covid-19 (fasa satu) melibatkan golongan itu.

Ahmad Denney berkata, lagi daripada 456 warga emas yang terlibat, 228 orang akan menerima suntikan vaksin pada Sabtu dan 228 lagi akan menerima suntikan sama pada Ahad.

Bagi tujuan itu jelasnya sebanyak 10 kerusi roda disediakan serta , kemudahan kipas angin untuk kemudahan warga emas melalui bantuan JKR.

Dalam pada itu katanya, sebanyak 67 peratus penduduk di  bahagian Limbang sudah mendaftar program vaksinasi melalui aplikasi MySejahtera bagi bersama-sama mengekang penularan Covid-19.

Ir Ahmad Denney yang juga Pengerusi Jawatankuasa Pengurusan Bencana Bahagian Limbang ditemui media sewaktu melakukan pemeriksaan terhadap kesiapsiagaan para petugas KKM dan Sukarelawan My Vac di Pusat Pemberian Vaksin Dewan Suarah Limbang.

Mengiringi beliau ialah Jurutera Jabatan Kerja Raya Bahagian  Noor Ismail Razali, Pegawai Perubatan Hospital Limbang Nurul Aqma Ismail dan Pegawai Belia dan Sukan Margaret Sawing.

Oleh ADENG EDRUS

See author's posts


Tingkatkan kesedaran awam lestarikan alam

KEPENTINGAN KEKALKAN KEHIJAUAN… Datuk Dr. Abdul Rahman Junaidi menanam sebatang pokok belian sebagai simbolik sempena Hari Menanam Pokok Sedunia di Taman Botani Sarawak, Kuching. • Foto HERRIEY NAHA

KUCHING: Sebanyak 50 batang pokok yang terdiri daripada empat spesis ditanam di sekitar Taman Botani Sarawak (TBS) bersempena Hari Penanaman Pokok Sedunia.

Antaranya ialah Pokok Belian, Kapur, Gaharu dan Ara.

Timbalan Menteri Utiliti dan Telekomunikasi (Utiliti), Datuk Dr. Abdul Rahman Junaidi berkata, pemilihan TBS sebagai lokasi program ini adalah sejajar dengan lokasinya yang terletak di bahagian utara tebingan Sungai Sarawak dan dikelilingi beberapa mercu tanda terkenal seperti Tebingan Kuching, Kompleks Dewan Undangan Negeri Sarawak (DUN) dan Astana. Ia dibangunkan di atas tanah dengan keluasan 206.10 ekar.

“Program ini juga merupakan inisiatif Dewan Bandaraya Kuching Utara (DBKU) untuk pemuliharaan dan pemeliharaan pokok-pokok hutan di samping menggalakkan penyertaan orang ramai untuk turut sama menanam pokok bagi tujuan penghijauan dan pengindahan alam sekitar,” katanya ketika ditemui pemberita di sini, semalam.

Objektif pembangunan TBS adalah sebagai penempatan koleksi tanaman endigenous yang terdapat di Borneo sebagai pusat pembelajaran dan penyelidikan serta sebagai pusat riadah untuk wargakota.

Pembangunan TBS dibahagikan kepada 14 zon.

Empat zon merupakan kawasan yang sedia ada  iaitu Family Park, Arboretum & Orchard, Core Garden dan Central Spine. Manakala, dua zon lagi sedang dalam pembinaan iaitu Riverine Park dan Historical Zone.

Zon-zon yang selainnya sedang dalam peringkat perancangan iaitu Lake District, Celebration Square, Adventure Forest, Visitors Centre, Natural Forest, Formal Garden, Herbarium & Research Centre, New Orchid Garden.

“Oleh demikian, adalah menjadi harapan DBKU agar dengan adanya program seumpama ini dapat meningkatkan kesedaran awam akan pentingnya mengekalkan kehijauan di kawasan bandar raya.

“Ia bukan sahaja bermanfaat kepada ekosistem malahan mampu menarik lebih ramai pengunjung untuk beriadah bersama keluarga dan rakan-rakan ke sini sambil menikmati keindahan pemandangan persekitaran Bandar Raya Kuching secara tidak langsung,” jelasnya.

Oleh NUR AIN OTSMAN

See author's posts


195 pemilik tanah terima surat pengesahan

MARUDI: Seramai 195 pemilik tanah dari Rumah (Rh) Engkang, Rh Jawan, Rh Jana, Rh Marinda, Rh Sender, Rh Peter, Rh Kompeni, Rh Boniface Bangkong dan Rh Francis telah menerima surat pengesahan tanah masing-masing melibatkan 416 Lot Seluas 1,473.24 hektar bagi 2020.

Menteri Muda Kerajaan Tempatan yang juga Ahli Dewan Undangan Negeri (ADUN) N.76 Marudi Datu Dr Penguang anak Manggil berkata surat pengesahan tanah peserta projek usahasama dengan koodinat Gabungan Parti Sarawak (GPS) ini disediakan  oleh pihak Lembaga Pembangunan dan Lindungan Tanah (Pelita).

Ia juga dilakukan oleh juruukur bertauliah merupakan rekod atau bukti bertulis pemilikan tanah peserta projek.

Surat pengesahan tanah ini dapat dijadikan rujukan jabatan Tanah dan Survei untuk tujuan pewartaan setersunya.

Selain itu katanya bagi tahun 2020, pembayaran ex-gratia berjumlah RM85,852.50 telah diserahkan kepada 18 rumah panjang di kawasan ini.

Beliau berkata demikian di majlis pemyampaian surat pengesahan tanah peserta bagi projek ‘Joint Venture’ PJP Pelita Ulu Teru Plantaion Sdn Bhd ( untuk Sg Bong Bong dan dan Sg Pelajau) dan pembayaran ex-gratia Pulau  Kongsi tahun 2020 di Rh Francis Ginda Tanjung Mawang Teru.

Di majlis itu  Penguang turut menyerahkan cek peruntukan MRP masing-masing RM15,000 kepada JKKK Rh Francis Ginda, Biro Wanita Rh Francis, JKKK Rh Mathew Sigat, JKKK Rh. Abok, dan JKKK Rh Takang.

Turut menerima peruntukan MRP tersebut ialah JKKK Rh Jeff Anchum ( RM20,000), JKKK Rh Jinggau ( RM10,000), Biro Wanita Rh Jingga ( RM5,000) dan PIBG SK Sungai Bong ( RM10,000 ).

Oleh Jiku Juguong

See author's posts


Penganggur dipenjara satu tahun lakukan khianat

KUCHING: Padah melakukan khianat dengan memecahkan tingkap dan merosakkan pintu rumah bapa kandung, seorang penganggur dipenjara setahun oleh Mahkamah Majistret di sini hari ini selepas tertuduh mengaku bersalah.Tertuduh, Hafarizan Johari, 22, membuat pengakuan itu di hadapan Majistret Zaiton Anuar bagi pertuduhan mengikut Seksyen 427 Kanun Keseksaan yang membawa hukuman penjara sehingga lima tahun atau dengan denda atau kedua-duanya sekali, jika sabit kesalahan.Tertuduh melakukan kesalahan itu di rumah keluarganya di Taman Mesra Bako di sini sekitar 3.00 petang pada 26 Jun lalu.Berdasarkan fakta kes, Hafarizan tiba-tiba mengamuk dan mengeluarkan kata-kata kesat kepada bapanya sambil meminta ayahnya bergaduh sambil dilengkapi kerambit.Hafarizan yang semakin berang selepas bapanya menolak pergaduhan mula membaling batu ke arah tingkap dan menghempas pintu rumah sehingga rosak dan pecah.Anggaran kerugian yang dialami bapanya sekitar RM250.Bapanya yang bimbangkan keselamatannya dan ahli keluarganya yang lain membuat laporan polis yang membawa kepada penangkapan Hafarizan pada 1 Julai lalu.Siasatan mendapati Hafarizan sering berkelakuan sedemikian sehingga menimbulkan ketakutan kepada ahli keluarga yang lain.Difahamkan, bapanya yang mengesyaki Hafarizan terlibat dengan dadah juga telah melaporkan kepada Agensi Antidadah Kebangsaan (AADK) tetapi tiada tindakan diambil oleh agensi itu.Pendakwaan kes itu dikendalikan Inspektor Merylene Lindan Andrew Mang, manakala Hafarizan tidak diwakili peguam.

Oleh Nickelyson Lakun

See author's posts


Kes pemandu mabuk meningkat

KUCHING: Jumlah pemandu mabuk menunjukkan peningkatan sebanyak 19.9 peratus atau 27 kes tahun ini yang mana majoriti pesalah adalah lelaki.

Daripada jumlah yang ditangkap tahun ini, enam adalah wanita manakala 157 adalah lelaki.

Ketua Siasatan Trafik dan Penguatkuasaan, Superintenden Alexson Chabu berkata, dari 1 Januari hingga 30 September tahun ini, sebanyak 163 pemandu ditangkap di bawah Seksyen 45A Akta Pengangkutan Jalan 1987.

Bagi tempoh yang sama tahun lepas, seramai 136 pemandu mabuk, empat daripadanya wanita ditangkap dan semua pesalah mengaku salah dan dikenakan hukuman.

Tahun ini, pihak polis menjalankan 122 operasi dari Januari hingga September.

Daripada yang ditangkap, 148 didakwa di mahkamah dengan semua pesalah mengaku salah dan terdapat sebahagian masih lagi menunggu untuk didakwa.

Kerajaan mencadangkan hukuman lebih berat untuk pemandu mabuk dengan Parti Islam Se-Malaysia (PAS) mencadangkan supaya penjualan arak diharamkan sama sekali.

Staistik dari pembentangan Kementerian Pengangkutan menunjukkan mereka yang mati akibat memandu mabuk meningkat dari 2014 hingga 2017 tetapi ia bukan merupakan faktor utama kematian di jalan raya.

Pada 2014, terdapat 93 kes kematian yang direkodkan, 229 kes kematian (2015), 237 kes kematian (2016), 58 kes kematian (2017) dan 54 kes kematian (2018).

Pengarah Jabatan Siasatan Trafik dan Penguatkuasaan Bukit Aman, Datuk Azisman Alias dipetik dalam berita berkata, sejumlah 3,992 pengguna jalan ditangkap kerana memandu mabuk dari 2018 hingga Mei tahun ini dan 2018 mencatat 1,589 tangkapan, 1,581 (2019) dan 822 (Januari-Mei tahun ini).

Sejak Disember 2017, pengharaman jualan arak kepada mereka di bawah umur juga dinaikkan kepada 21 tahun dari 18 tahun dan kedai yang menjual arak mesti mengasingkan jualan arak dengan barangan jualan makanan yang lain selain dari label amaran perlu diletak.

Pindaan undang-undang

Tahun ini, Perdana Menteri dan Menteri pengangkutan berkata, undang-undang berkenaan dengan memandu mabuk akan diperketatkan lagi di bawah Akta Pengangkutan Jalan 1987 yang dibentangkan di Dewan Rakyat pada 27 Julai lalu.

Pindaan yang dibuat akan memberi fokus kepada penalti dan hukuman untuk pemanduan secara cuai dan mereka yang memandu di bawah pengaruh alkohol.

Pindaan untuk memandu di bawah pengaruh arak dan dadah di bawah Seksyen 44 yang mengakibatkan kematian akan menyebabkan pesalah dipenjarakan dari 10 dan 15 tahun dan denda sebanyak RM50,000 hingga RM100,000 serta penggantungan lesen sekurang-kurangnnya 10 tahun.

Pesalah kali kedua dan seterusnya akan dipenjarakan antara 15 dan 20 tahun dan didenda RM100,000 hingga RM150,000 dengan lesen digantung untuk 20 tahun.

Bagi mereka yang memandu di bawah pengaruh alkohol dan menyebabkan kecederaan kepada pengguna jalanraya lain, pesalah kali pertama akan dipenjarakan dari tujuh hingga 10 tahun, didenda RM30,000 hingga RM50,000 dan penggantungan lesen selama tujuh tahun atau lebih.

Pesalah kali kedua pula akan dipenjara selama 10 hingga 15 tahun dan didenda RM50,000 hingga RM100,000 dan lesen digantung selama 10 tahun.

Alexson berkata, walaupun undang-undang belum lagi dilaksanakan, beliau menggesa individu yang meminum akkohol supaya tidak memandu dan dinasihatkan supaya menggunakan perkhidmatan teksi atau mendapatkan bantuan kawan yang tidak mengambil alkohol untuk membawa mereka pulang.

Memandu mabuk bukan merupakan faktor utama kemalangan yang menyebabkan kematian di Sarawak sebaliknya, penunggang motosikal yang maut adalah yang paling banyak dan faktor utama adalah kecuaian serta memecut.

Oleh Connie Chieng

See author's posts


Jangan ulang peristiwa pahit pemerintah PH

LINGGA: Peristiswa pahit dibawah naungan Kerajaan Pakatan Harapan (PH) selama 22 bulan setelah Pilihan Raya Umum ke-14 (PRU-14) 2018, perlu dihindari.

“Jangan memperdayakan rakyat Sarawak sebanyak dua kali” kata Premier Sarawak, Datuk Patinggi Tan Sri Abang Johari Tun Openg yang juga Pengerusi Gabungan Parti Sarawak (GPS).

“Kerajaan PH (ketika itu) bertindak membatalkan beberapa projek termasuk jambatan di negeri ini. Apabila berlakunya perkara itu, kita kerajaan GPS telah bertindak mengambil alih projek-projek yang dibatalkan oleh mereka demi kepentingan rakyat.

“Kini (PRU15) mereka (PH) cuba meminta undi daripada kita. Orang Sarawak jangan di’bula’ (bohong) dua kali,” katanya ketika merasmikan program Sarawakku Sayang di Dataran Pekan Lingga dekat sini hari ini.

PH yang pernah memerintah negara selama 22 bulan selepas PRU-14 pada 2018 dianggotai Parti Keadilan Rakyat (PKR), DAP dan Parti Amanah Negara (AMANAH). PH dipimpin Datuk Seri Anwar Ibrahim.

Abang Johari  juga yakin masa depan Sarawak begitu cerah di bawah pemerintahan kerajaan GPS.

Katanya, Sarawak memiliki sumber dan pengurusan kewangan yang baik dan mampu meraih pendapatan tinggi seperti yang dikecapi  Singapura pada masa sekarang.

“Sarawak mempunyai tenaga manusia yang berpendidikan dan boleh kita latih. Justeru rakyat Sarawak akan terus memiliki masa depan cerah selagi mereka terus memberi sokongan padu terhadap kerajaan GPS,”katanya.

Abang Johari pada program itu turut menyerahkan replika cek sumbangan kerajaan Sarawak bernilai RM500,000 kepada Jawatankuasa Chung School Lingga yang diterima oleh pengerusinya Ong Chen Thiam dan Temenggong Kuek Aik Seng.

Hadir sama Menteri Utiliti dan Telekomunikasi Sarawak, Datuk Julaihi Narawi, Ahli Dewan Undangan Negeri (ADUN) Lingga, Dayang Noorazah Awang Sohor, ADUN Beting Maro, Razaili Gapor dan ADUN Bukit Begunan, Datuk Mong Dagang.

Timbalan Setiausaha Kerajaan Sarawak (Perancangan Ekonomi dan Pembangunan), Datu Dr. Muhammad Abdullah Zaidel dan Pengerusi Agensi Pembangunan Sri Aman, Dato Sri Rohani Abdul Karim hadir sama pada program itu.

Oleh VALENTINE NGUMBANG

See author's posts


Dr Sim rai pengamal media

KUCHING: Lebih seratus pengamal media di banda raya ini hadir bagi memeriahkan Malam Media anjuran Timbalan Premier Sarawak, Dato Sri Dr Sim Kui Hian di Muzium Budaya Borneo di sini malam ini.

Mereka yang hadir merupakan wartawan, penyampai berita, penyunting dan kakitangan pelbagai agensi media di Kuching.

Dr Sim dalam ucapannya sekali lagi menekankan pentingnya peranan media arus perdana dalam menyampaikan berita yang sahih.

“Pada masa sama, berperanan memerangi berita palsu dan penyebaran maklumat salah.

“Ini kerana media arus perdana mempunyai profesionalisme dan kredibiliti,” katanya.

Pengamal media disajikan dengan pelbagai juadah makanan serta minuman sambil mengeratkan hubungan sesama sendiri.

Turut hadir Timbalan Menteri Kesihatan Awam, Perumahan dan Kerajaan Tempatan Sarawak, Michael Tiang Ming Tee dan Ahli Dewan Undangan Negeri (ADUN) Batu Kitang, Lo Khere Chiang,.

SHAHRUL QAIZAT

Keterangan gambar

BERAMAH MESRA… Dato Sri Dr Sim Kui Hian beramah mesra dengan pengamal media pada Malam Media anjurannya di Muzium Budaya Borneo di Kuching malam ini.

See author's posts


SABERKAS ajak generasi muda ceburi pertanian

SERIAN: Jawatankuasa Pertanian Pertubuhan Belia Kebangsaan Bersatu Sarawak (SABERKAS) baru-baru ini mengunjungi taman pertanian di kawasan Serian.

Kunjungan pertama bermula di Chang Su Kuam Farm yang mengusahakan pelbagai jenis tanaman seperti durian Musang King, rambutan, kelapa, cempedak dan langsat.

Lebih menarik lagi, Chang Su Kuam Farm turut mengusahakan ikan empurau yang dianggap sebagai raja segala ikan kerana harganya agak tinggi.

Kunjungan jawatankuasa tersebut diketuai pengerusinya, Datuk Dr. Abdul Rahman Junaidi yang juga merupakan Naib Presiden SABERKAS.

Rombongan jawatankuasa tersebut turut mengunjungi Lotus Farm Agritech Sdn Bhd di Kuching yang berbentuk pertanian moden menggunakan kaedah fertigasi.

Menurut Dr. Abdul Rahman, objektif kunjungan adalah untuk mempelajari mengenai teknik dan teknologi terkini terutama melibatkan perusahaan durian Musang King, ikan empurau dan fertigasi untuk dikongsi dengan golongan belia.

“Kita mempelajari mengenai teknik terbaik untuk mengusahakan tanaman secara moden dengan menggunakan sistem Internet untuk Segala-galanya (IoT) dalam pertanian fertigasi disamping penanaman durian Musang King dan membela ikan empurau,” katanya.

Beliau berkata, kunjungan tersebut juga penting untuk mencari kaedah terbaik bagi menggalakkan golongan belia khususnya ahli SABERKAS terlibat dengan pertanian selari dengan hasrat Ketua Menteri, Datuk Patinggi Abang Johari Tun Openg untuk membangunkan pertanian moden di seluruh Sarawak.

“Kita sedia maklum penglibatan belia dalam pertanian pada masa ini agak berkurangan.

“Dengan maklumat yang kita perolehi, dapat juga dikongsikan kepada generasi muda sekaligus menarik minat mereka untuk terlibat dengan pertanian,” ujarnya.

Menurutnya lagi, pertanian merupakan salah satu sektor yang dapat menjana pendapatan tinggi jika diusahakan dengan baik dan teratur.

“Sekarang ini kita dapat lihat ramai pengusaha bidang pertanian menempa kejayaan dan kita juga mahu lahirkan ramai pengusaha pertanian berjaya dalam kalangan belia SABERKAS,” jelasnya.

Turut hadir, Timbalan Pengerusi Jawatankuasa Pertanian SABERKAS Dr. Simon Sindang Bada dan ahli jawatankuasa tertinggi SABERKAS Negeri.

Oleh Diyana Samsuddin

See author's posts


Pertingkatkan pembangunan sosioekonomi Sarawak

KUCHING: Kementerian Pembangunan Usahawan dan Koperasi (MEDAC) bersama-sama Kerajaan Sarawak sedang berusaha keras untuk mempertingkatkan pembangunan sosio-ekonomi negara dan Sarawak khususnya melalui agenda keusahawanan.

Menterinya, Datuk Seri Wan Junaidi Tuanku Jaafar berkata sedemikian semasa mengadakan kunjungan hormat kepada Timbalan Ketua Menteri, Datuk Amar Douglas Uggah Embas yang juga Menteri Permodenan Pertanian, Tanah Adat dan dan Pembangunan Wilayah di Wisma Bapa Malaysia, semalam.

Menurut beliau, lawatan kerja ke negeri ini jelas menunjukkan komitmen MEDAC dalam memastikan agenda keusahawanan negara terus dibudayakan ke seluruh negara melalui kerjasama strategik bersama Kerajaan Sarawak.

“MEDAC telah mencadangkan tiga jalinan kerjasama yang dapat diterokai yang merangkumi usaha-usaha koperasi bagi persatuan nelayan dan peladang, penubuhan cawangan Bank Rakyat di Sarawak dan kerjasama kementerian dan Kementerian Pengajian Tinggi mengenai latihan keusahawanan kepada pelajar universiti tempatan yang akan tamat pengajian.

“Ini adalah pelan usaha MEDAC dalam memastikan agenda keusahawanan negara terus bergerak dengan lancar dan jayanya ke seluruh negara agar aspirasi negara untuk menjadi ‘Negara Keusahawanan Unggul Menjelang 2030’ akan tercapai,” ulasnya pada pertemuan tersebut.

Dato Sri Wan Junaidi pada hari yang sama turut berkesempatan mengadakan kunjungan hormat kepada Ketua Menteri, Datuk Patinggi Abang Johari Tun Openg dalam usaha memperkukuhkan kerjasama yang dirancang antara MEDAC dan Kerajaan Sarawak.

Pada pertemuan yang sama, beliau turut berkongsi mengenai peranan, hala tuju dan fokus MEDAC dalam usaha memperkukuhkan agenda keusahawanan negara.

“Perkongsian ini bertujuan untuk membentuk sinergi yang baik antara Kerajaan Persekutuan dan Kerajaan Sarawak melalui pelbagai inisiatif dan program keusahawanan kelak,” ujarnya.

Tambahnya lagi, MEDAC sangat berharap agar kerjasama strategik ini mampu memangkin dalam pembangunan sosio-ekonomi yang inklusif, mampan, berdaya saing selaras dengan prinsip yang digalakkan dalam Wawasan Kemakmuran Bersama 2030.

Oleh Akmal Adib Yusup

See author's posts


Stesen minyak bersistemkan kontena bernilai RM700,000

MUKAH: Stesen minyak yang bersistemkan kontena (PCS) akan dibangunkan di Daerah Mukah dalam masa terdekat ini.

Ia berikutan kelulusan pinjaman bank oleh sebuah koperasi tempatan iaitu Koperasi Desa Kampung Tellian Tengah dan Ulu Muka Berhad (KODELT).

Berita baik itu diumumkan pada Mesyuarat Agung Tahunan Ke-6 KODELT yang telah diadakan di Dewan Suarah Mesra Mukah pada Sabtu lalu.

Menurut setiausahanya, Jetzson Jacob Lema Nawis, KODELT telah menerima pinjaman sebesar RM300,000 dari Bank Rakyat untuk projek itu.

“Pinjaman tersebut adalah ditawarkan oleh Bank Rakyat di Kuala Lumpur, dan KODELT telah mengambil peluang itu untuk memohon dana bagi kegunaan untuk melaksanakan projek PCS ini. Projek yang kita rancang ini menelan kos kira-kira RM700,000,” ujarnya.

Sebelum itu, ahli lembaga KODELT, Ajahar Bakar, menyentuh mengenai projek berkenaan dalam laporan tahunan bagi Tahun 2019 hingga 2020 dan kini status pelaksanaan adalah 60 peratus.

Adalah difahamkan projek PCS adalah dilaksanakan berdasarkan ‘kerjasama (joint-venture) dengan Buraq Oil.

Pihak KODELT dikatakan kini sedang memuktamadkan tapak, sama ada di sekitar kawasan Badengan dan Temesu di Jalan Mukah-Selangau atau Matading dan Penipah di Jalan Mukah-Balingian.

Oleh Henry B Siyu

See author's posts


Pakej PRIHATIN menyeluruh

KUCHING: Pakej Rangsangan Ekonomi Prihatin Rakyat (PRIHATIN) yang diumumkan
oleh Perdana Menteri disifatkan sebagai satu bentuk bantuan yang merangkumi
semua golongan masyarakat.

Menteri Kebajikan, Kesejahteraan Komuniti, Wanita, Keluarga dan Pembangunan
Kanak-Kanak, Dato Sri Fatimah Abdullah berkata pakej rangsangan ekonomi itu
dilihat dapat membantu semua rakyat yang terkesan akibat penularan Covid-19
yang melanda negara ketika ini.

“Tidak terkecuali golongan orang kelainan upaya (OKU), gelandangan dan  warga emas juga tersenarai untuk menikmati
bantuan di bawah pakej ini.

“Pakej PRIHATIN ini merupakan berita baik untuk semua kerana turut memberi
fokus kepada  golongan tersebut serta
kumpulan sasar di bawah Jabatan Kebajikan Masyarakat (JKM),” katanya kepada
pemberita di sini semalam.

Menurut Fatimah, tidak ada satu golongan pun akan tercicir daripada senarai
malah ia bukan sahaja meliputi golongan di bawah kategori B40 tetapi juga M40.

Tambahnya, sejak penguatkuasaan Perintah Kawalan Pergerakan (PKP) pada 18
Mac lalu, rakyat khususnya pekerja harian, penjaja kecil termasuk golongan lain
yang berpendapatan rendah cukup terkesan dari segi pendapatan mereka.

Justeru, dengan adanya bantuan kewangan daripada kerajaan persekutuan ini
ditambah bantuan daripada Pakej Bantuan Khas Sarawakku Sayang, rakyat kini
boleh menarik nafas lega, ujarnya.

Sementara itu peruntukan RM25 juta bagi menyalurkan bantuan makanan,
barangan penjagaan kesihatan dan tempat perlindungan kepada warga emas,
kanak-kanak di rumah perlindungan, OKU, gelandangan dan orang asal pula akan
ditentukan kemudian selepas perbincangan lanjut, kata Fatimah.

Beliau berkata, apa yang penting sekarang ialah
pengagihan bantuan itu harus dipercepatkan dan sampai kepada rakyat dalam
tempoh masa yang terdekat.

See author's posts


15 terkorban dalam serangan pengeboman di Afghanistan

JALALABAD: Sekurang-kurangnya 15 orang maut manakala lebih dari 30 yang lain turut cedera parahdalam satu serangan letupan kereta yang menyasarkan sebuah bangunan kerajaan di timur Afghanistan pada Sabtu, kata pegawai tempatan.

Letupan tersebut berlaku berdekatan sebuah bangunan pentadbiran yang turut menjadi tempat penyimpanan kemudahan ketenteraan di daerah Ghani Khel di wilayah Nangarhar, kata jurucakap gabenor kepada AFP.

“Kereta tersebut meletup di hadapan pintu masuk ibu pejabat pentadbiran daerah itu. Dan beberapa penyerang bersenjata cuba memasuki bangunan itu selepas letupan berlaku namun mereka terkorban oleh pasukan keselamatan yang berkawal pada masa itu,” memetik sumber tersebut.

Jurucakap polis wilayah, Farid Khan turut mengesahkan keterangan terhadap kejadian tersebut.

Beliau mengatakan bahawa sebahagian daripada mangsa terkorban pada kejadian itu merupakan antara pasukan unit keselamatan dan juga orang awam.

Sehingga kini, tiada siapa yang disyaki untuk bertanggungjawab ke atas kejadian itu tetapi Khan menyalahkan Taliban.  – AFP

See author's posts


Cherpan: Rabat

Tusun Ke-3

SIDA sebuat nyau mupuk. Nasit, enda nemu sapa sida bisi mai utai diempa – tapau. Ming nyempulang tubuh ini iya begulai enggau drebar van mayat, Ah Tong. Sida apai Ming pulai ke rumah dulu nepan kerita kaban begulai gawa enggau Ming. Udah berandau ngerampas enggau apai iya, Ming pan mai Ah Tong mupuk.

“Kitai nengah jalai atas, awakka enda nikal ngagai Mengeri Sibu,” ku Ah Tong madah ngagai Ming.

“Sebarang iya mih,” ku Ming. Aruh mih nya laban sepital tu endang udah nyau semak Durin ku ati iya.

Pejalai sida ari sepital Sibu nuju Saratok deka nengah Jematan Durin, mansa simpang Kanowit, Simpang Julau lalu rembus ba jalai ari Sarikei ke Bintanggor. Ming enda tentu berundingka menua ti ditengah enggau dipansa. Ati iya udah di Rian Mipau Umbang. Iya berundingka pekara bekaul enggau penatai tubuh ini iya di rumah.

Udah datai ba simpang Julau, mansa Kolej Pematih Pengajar Rajang, van sida ngelunju laju nengah jalai ke Sarikei. Enda berasai, sida udah rembus ba simpang nuju mengeri Sarikei. Van sida biluk ke kiba lalu niti jalai nuju Saratok. Ah Tong teleba mai van laju lalu enda lama udah nya sida udah datai ba pasar Jakar. Ah Tong mai sida ngetu kemi tauka merarau dia enda lama.

Sida majakka pejalai sida mansa SMK Sungai Pauh enggau SRK Sungai Pauh lalu enda berasai ensepi van tak bejalai lubah. Van nyau udah betanjak ba jalai renjan niki Bukit Kayu Malam entara Sarikei enggau Roban. Pama peninggi bukit nya.

Udah nya sida mansa rampa menua ti bebukit ba Bukit Sebangkoi, pah Bukit Kayu Malam. Sida majak nengah jalai ba ulu Sebelak, mansa Berayang, Dabai sereta Simpang Mudong. Sida majak lalu mansa sebuah sekula SRK Berayang ti lalu ditangkanka menua orang di Lichok, mansa sekula SRK Lichok.

Ah Tong udah teleba bendar enggau jalai ba menua nya, datai ke iya empu pan nyau nemu nama mayuh menua siti-siti; Simpang Roban/Kabong, Sungai Engkabang, Batu Empat, Sungai Berangan, Simpang Pasar Saratok, jematan Awik udah nya majak niti jalai nuju ke Sri Aman. Udah sida meraka jematan Krian, van sida biluk ke kiba urung tangki ai tinggi di bukit. Nya simpang jalai nuju Kaki Riam lalu mansa dua buah rumah panjai. Jalai nengah menua bebukit tang nasit jalai nya udah dibelakin. Ba ujung jalai tu mih alai Rumah sida di Rian Mipau Umbang begulai enggau tiga buah rumah bukai begenturung dia.

Sepenyempat van sida datai di mua rumah sida di Rian Mipau Umbang, sida lalu mai rarung ini Ming begulai enggau tubuh iya sekali. Adat sida dia bisi ngena genselan babi nikika bangkai tang darah nya enda ibuh diirit niti ruai. Udah chukup babi disayat ba mua bilik orang ke bisi penusah,

Udah rarung diengkah ba tengah laman ba mua tanju sida Ming, siku babi pan disayat Ukik. Iya bisi besampi tang enda nyengala laban gamal iya balat tusah. Iya ke nyayat babi nya enggau sabak-sabak. Darah babi nya dilut ba rarung ti mai reti penti pemali ti tau ngachau rumah nya nadai apa nama agi.

Jam nya mega dinga sabak orang di bilik ke begau lalu pansut ke luar nyau terangkat. Orang bekerung nyebut ini Ming. Orang bekerauh; bekesirut sereta bekesikuk. Semua bereta mansutka serebana sereta penyinu diri. Semua nya mandang penyinu sida ke ini Ming ke ninggalka dunya tu di menua orang.

Orang ke nganti udah nemu ngatur diri. Sida nadai betugung, nadai begelumu.  Sida serumah meda ari jauh taja pan bela sinu ati ka ini Ming. Enti baka selama lapa orang enda begau begelumu nyambut penatai bangkai iya.

Rarung ini Ming diatu dirinan tama ke dalam rumah lalu diengkah memanah sereta begadai-gadai ba panggau baruh di ruai ti udah dikelingi sapat ti digaga ari teranting tali lalu diredaika pua kumbu enggau pua bukai ke bisi. Pala ini Ming nya muak ke pugu tanju. Nya agi nitihka adat selama.

Betampung…

Oleh JANTAN UMBAT

See author's posts


Tenaga solar sebagai alternatif kepada SARES di pedalaman

KUCHING: Tenaga solar iaitu sumber tenaga baharu untuk menghasilkan hidrogen dan oksigen, akan digunakan sebagai alternatif untuk bekalan elektrik di kawasan pedalaman negeri ini.

Premier Sarawak Datuk Patinggi Tan Sri Abang Johari Tun Openg berkata, ia sebagai pilihan kepada projek Skim Pembekalan Elektrik Alternatif Luar Bandar Sarawak (SARES).

“Untuk Sarawak, khasnya di kawasan pedalaman, kalau tidak ada hidro, yang boleh digunakan adalah tenaga solar.

“Katakan esok kita ada tenaga mesra alam, maka kita juga boleh gunakan hidrogen di kawasan luar bandar.

“Jadi, dalam hal ini potensinya begitu besar untuk Sarawak menuju ke arah ekonomi hidrogen.

“Sekarang pun ada program SARES dan ini bermakna pihak Sarawak Energy Bhd (SEB) boleh juga menggunakan sistem solar untuk mengeluarkan hidrogen,” katanya.

Beliau berkata demikian pada sidang media selepas merasmikan Simposium dan Pameran Tenaga Hijau di Pusat Kecemerlangan Teknikal Sarawak (CENTEXS) di sini, hari ini.

Abang Johari berkata, sebenarnya tenaga solar juga boleh digunakan untuk menghasilkan hidrogen dan oksigen.

“Tenaga baharu ini juga dapat digunakan sebagai alternatif di kawasan pedalaman Sarawak yang tidak mempunyai sumber tenaga hidro.

“Sarawak kini mempunyai kedua-dua sumber tersebut, iaitu hidro dan tenaga solar.

“Tenaga solar turut memanfaatkan suria untuk menghasilkan tenaga melalui pemecahan molekul air (H2O) kepada hidrogen dan oksigen,”katanya.

Projek SARES yang mula diperkenalkan pada 2016 adalah antara inisiatif kerajaan Sarawak untuk menyediakan kemudahan bekalan elektrik 24 jam kepada penduduk di kawasan luar bandar yang tidak tersambung dengan grid bekalan sedia ada.

Menerusi projek terbabit, ia telah berjaya membantu Sarawak mencapai kadar liputan bekalan elektrik di seluruh negeri sehingga 97.9 peratus

Abang Johari berkata, teknologi baharu itu merupakan alternatif kepada penggunaan sumber tenaga hidro yang biasa digunakan.

“Ini telah memberi gambaran kita sudah sangat maju, kita ada sumber tenaga yang boleh menggerak ekonomi kita melalui hidrogen,” katanya.

Program Simposium dan Pameran Tenaga Hijau memberi peluang mempelajari, berbincang dengan pakar berkaitan cabaran pasaran karbon khususnya di Asia serta mengenalpasti langkah yang perlu diambil.

Oleh Azreen Keria

See author's posts


Australia mula agih dos penggalak

SYDNEY: Australia akan mula memberikan suntikan penggalak vaksin Covid-19 Pfizer bermula semalam.

Ini sedang berjuta-juta penduduk di bandar terbesarnya, Sydney, mula menikmati lebih banyak kebebasan di tengah-tengah usaha imunisasi Covid-19 yang makin rancak.

Kadar vaksinasi Australia terus meningkat pantas sejak Julai, setelah secara meluas terlepas sasaran awalnya, apabila wilayah tenggaranya dilanda gelombang ketiga jangkitan yang dicetuskan oleh varian Delta yang sangat mudah berjangkit sekali gus memaksa perintah berkurung dilaksanakan berbulan-bulan lamanya.

Sydney dan Melbourne, bandar terbesarnya dan paling teruk dilanda gelombang Delta, mempercepatkan usaha vaksinasi sebelum melonggarkan sekatan secara bertahap-tahap. Kehidupan akan kembali seperti biasa pada Isnin di New South Wales, di mana terletaknya bandar Sydney, sedang wilayah itu hampir mencapai 90 peratus kadar vaksinasi dua dos dalam kalangan penduduk berusia 16 tahun dan ke atas.

Tiada had ditetapkan bagi bilangan tetamu yang lengkap divaksin sepenuhnya di rumah, manakala restoran dan tempat hiburan boleh membenarkan lebih ramai pengunjung. Stadium boleh beroperasi pada kapasiti penuh sedang para penganjur berusaha menarik lebih ramai peminat bagi perlawanan bola sepak pusingan kelayakan bagi Piala Dunia antara Australia dengan Arab Saudi pada Khamis ini.

Di tengah-tengah kelonggaran sekatan ekoran kenaikan kadar vaksinasi, Menteri Kesihatan Persekutuan Greg Hunt berkata lebih 173,000 suntikan penggalak sudah diberikan di pusat jagaan warga emas dan untuk beberapa pekerja kesihatan sebelum pelancaran rasmi Isnin ini.

Dos penggalak akan diberikan kepada mereka yang berusia 18 tahun ke atas yang mengambil suntikan kedua lebih enam bulan lalu. Kadar pengambilan dua dos vaksin di Australia menjangkaui 80 peratus pada hujung minggu.

Dengan sekitar 181,600 kes dan 1,827 kematian, perangkaan koronavirus Australia adalah antara yang terendah di dunia maju.

Kebanyakan kes baru dikesan di Victoria, yang mencatatkan 1,126 kes baru pada Isnin. Wilayah jiran New South Wales melaporkan 187 jangkitan. Negeri dan wilayah lain bebas Covid-19 atau mempunyai jumlah kecil kes.-AFP

See author's posts


Simpanan KWSP untuk bekalan hari tua

KUCHING: Wang simpanan dalam Kumpulan Wang Simpanan Pekerja (KWSP) adalah
sebagai simpanan bagi pekerja setelah besara.

Sebarang pengeluaran awal boleh menyebabkan pekerja tidak mempunyai
simpanan mencukupi selepas besara kelak, kata seorang pemimpin pertubuhan bukan
kerajaan (NGO), Jonathan Chai.

Beliau diminta mengulas mengenai pengumuman Perdana Menteri, Tan Sri
Muhyiddin Yassin semalam yang membenarkan pencarum KWSP untuk mengeluarkan
simpanan daripada akaun 2 sebanyak RM500 sebulan mulai 1 April dalam tempoh 12
bulan.

Jonathan Chai berkata oleh kerana kebanyakan pencarum KWSP itu masih
bekerja adalah lebih baik supaya tidak mengeluarkan wang caruman masing-masing
sebagai bekalan untuk hari tua.

“Sekiranya setiap pekerja berbelanja secara berhemah, gaji yang
diterima setiap bulan saya percaya masih mencukupi untuk menampung perbelanjaan
harian,” katanya.

See author's posts


Kembangkan ekonomi koperasi dengan penyertaan masyarakat majmuk

ASAJAYA: Perkembangan gerakan koperasi di negara ini akan memupuk perpaduan dan hubungan baik dengan adanya penyertaan daripada masyarakat majmuk sekali gus meningkatkan ekonomi negara. Selain memainkan peranan aktif, koperasi juga mendapat pengiktirafan antarabangsa, kata Pengerusi Eksekutif Suruhanjaya Koperasi Malaysia, Datuk Nordin Salleh.

“Dalam lima tahun akan datang, Koperasi Penduduk Daerah Asajaya Berhad akan bersedia untuk membangunkan projek tanaman pisang sehingga 500 ekar, penanaman pisang secara besar-besaran, untuk dihantar ke Jepun dan dieksport ke pasaran luar negara,” kata beliau.

Beliau mempunyai keyakinan tinggi dan mengucapkan tahniah kepada koperasi itu di atas kejayaannya.

Beliau yang berucap pada seminar yang diadakan di Koperasi Penduduk Daerah Asajaya Berhad sempena lawatan kerja ke Daerah Asajaya baru-baru ini juga mengadakan rombongan ke Ladang Pisang Koperasi Penduduk Daerah Asajaya Berhad di Kampung Serpan Ulu bersama Pengarah Suruhanjaya Koperasi Malaysia Cawangan Negeri Sarawak, Meor Mohammad Shariffudin Meor Yahya.

Dalam rombongan itu, Datuk Nordin Salleh dan Meor Mohammad Shariffudin turut memeriksa operasi Ladang Pisang Koperasi tersebut, turut menyertai seminar yang dianjurkan oleh pengurus koperasi dan setiausaha pentadbiran.

Seminar tersebut bertujuan membolehkan masyarakat memahami dengan lebih mendalam mengenai rancangan koperasi dan pembangunan besar untuk lima tahun akan datang. Ini termasuk pembelian jentera pertanian moden seperti penggali, membina kemudahan latihan pertanian yang lebih baik, seperti bangunan koperasi dan pusat latihan dan lain-lain.

Selain itu, turut mengembangkan tanah seluas 500 ekar dan menamam pisang untuk dijual di dalam dan luar negara.

Kedatangan Datuk Nordin Salleh dan Meor Mohammad Shariffudin telah disambut oleh Pengerusi Koperasi Daerah Asajaya Berhad, Bong Kim Siong dan ahli-ahli jawatankuasa koperasi.

Turut hadir, Pengarah Hal Ehwal Antarabangsa dan Komunikasi Korporat Ibu Pejabat SKM Kuala Lumpur, Zainal Abidin Ab Manaf dan Pengerusi Koperasi Penduduk Daerah Asajaya Berhad, Bong Kim Siong.

See author's posts


Penduduk digesa sokong, meriahkan Hari Sukan Negara

SENAMAN AEROBIK… Abang Mohamad Porkan bersenam aerobik bersama para peserta yang hadir di ProgramIkonik Aerobik Bersama Sifu Busman.

HARI  Sukan Negara merupakan hari yang diilhamkan sebagai hari ikonik tahunan kepada rakyat Malaysia.

Timbalan Residen Sarikei, Abang Mohamad Porkan Abang Budiman percaya ia tentunya hari yang dinanti-nantikan oleh seluruh masyarakat kerana pada kebiasaannya pelbagai aktiviti dan acara sukan, akan diadakan dengan penuh meriah.

“Bagi sambutan di Bahagian Sarikei, Jawatankuasa Sambutan Hari Sukan Negara telah merangka berbagai program yang telah pun diadakan bermula pada 1 Oktober 2022.

“Antara aktiviti sambutan ialah Kembara Explorasi Bukit Kayu Malam, Jogathon PIBG NeSS, futsal, Program 1 Murid 1 Sukan, PERBASA 50KM Endurance Challenge, Women Fit @ Community, Ping Pong MAKSAK, Webinar ‘beribadah sambil bersukan’, khutbah Jumaat sempena Hari Sukan Negara dan pertandingan bola Keranjang.

“Kemuncak kepada sambutan Hari Sukan Negara (HSN) 2022 ialah acara perasmian pada hari ini dan Program Ikonik Aerobik Bersama Sifu Busman sebentar lagi,” katanya.

Beliau berkata demikian ketika berucap di majlis perasmian sambutan HSN 2022 Peringkat Bahagian Sarikei bertempat di pekarangan Dewan Suarah Sarikei, pagi semalam.

Justeru itu, beliau menggesa masyarakat khususnya warga Bahagian Sarikei supaya berilah sokongan terhadap program ini dan sama-sama menyahut semangat HSN dengan mengadakan aktiviti sukan di kawasan kediaman dan komuniti masing-masing secara individu atau berkumpulan.

Beliau turut mengingatkan masyarakat supaya apa juga aktiviti sukan yang dilakukan, perlu berpandukan kepada prosedur operasi standard (SOP) fasa ‘Peralihan ke Endemik’ yang sedang berkuat kuasa.

“Fasa ini juga merupakan fasa sementara sebelum negara beralih ke fasa endemik yang mana boleh dibuat oleh Pertubuhan Kesihatan Dunia (WHO).

“Walaupun sudah ada banyak kelonggaran berkenaan SOP dalam fasa peralihan ke endemik, jangan kita merasa terlalu selesa sehingga leka atau terlupa bahawa kita masih berdepan situasi krisis kesihatan.

“Jaga diri dan keluarga supaya penularan wabak Covid-19 dapat sama-sama kita hentikan sepenuhnya,” ujarnya.

Dalam pada itu, katanya, sukan adalah sebahagian daripada agenda nasional yang mampu menyemarakkan semangat patriotik dan perpaduan dalam kalangan masyarakat.

“Sukan mampu menjadi wadah penting dalam usaha kita untuk membentuk sebuah Keluarga Malaysia yang harmoni dan bersatu padu.

“Sejak berdekad lamanya, sukan telah mengajar kita untuk menyelami erti perpaduan, bekerjasama dan menanam rasa cinta kepada negara.

“Sukan telah mengikat kita sebagai bangsa yang tebal dengan nilai-nilai kasih sayang. Sukan telah menyatukan kita merentasi garis-garis kaum dan agama,” katanya lagi.

Oleh itu, ujarnya, jangan sesekali mencemarkan keindahan dan kedamaian sukan dengan elemen atau pandangan negatif.

“Jadikan sukan sebagai jambatan untuk kita lebih bersatu padu dan saling memahami. Jadikan sukan sebagai pentas untuk kita sama-sama mengharumkan nama negara.

“Seperti semua sedia maklum, beberapa orang atlet negara dari Bahagian Sarikei seperti Jacky Wong, Grace Wong dan Queenie Ting telah berjaya mengharumkan nama negara di peringkat antarabangsa.

“Kejayaan mereka amat bermakna buat kita semua kerana mereka merupakan atlet yang berasal dari Sarikei dan secara tidak langsung telah mengharumkan nama Sarikei,” tambahnya.

Sehubungan itu, beliau berharap dengan pencapaian atlet-atlet ini akan menjadi pembakar semangat terutamanya kepada anak-anak muda bahawa sukan adalah kerjaya yang mampu menjamin masa depan dan akhirnya akan menyumbang kepada ekonomi diri, keluarga dan negara.

Oleh EARL ANEK

See author's posts


Audiolab buka cawangan ke-22 di Kuching

AUDIOLAB… Hearing di Kuching terletak di Ground Floor, Lot 13768 SL 98, Metrocity Block 3, Jalan Matang, 93050, Kuching Sarawak.

KUCHING: Audiolab adalah nama yang sudah tidak asing lagi di dalam industri pusat penjagaan pendengaran malah ia merupakan di antara pusat penjagaan pendengaran yang terbaik di Malaysia.

Audiolab telah beroperasi lebih daripada 20 tahun dan mempunyai 22 cawangan di seluruh negara. Bukan itu sahaja, ia juga mempunyai lebih daripada 30 audiologis professional yang bersedia untuk memberikan anda perkhidmatan yang terbaik.

Pada 1 March 2022, Audiolab buat terulung kalinya membuka cawangan mereka di Sarawak. Cawangan ini bertempat di Bandar Raya Kuching dan merupakan cawangan Audiolab yang ke-22.

Audiolab Hearing di Kuching terletak di Ground Floor, Lot 13768 SL 98, Metrocity Block 3, Jalan Matang, 93050, Kuching Sarawak.

Kurang pasti apakah definisi masalah pendengaran?. Se- seorang dikatakan mengalami kehilangan pendengaran jika mereka tidak dapat mendengar dengan jelas. Masalah pendengaran mempunyai pelbagai tahap. Terdapat tahap yang ringan, sederhana, sederhana teruk, teruk atau sangat teruk, dan boleh menjejaskan satu atau kedua-dua telinga.

Faktor utama masalah pende- ngaran agak sukar untuk dikenal pasti. Ia boleh disebabkan oleh beberapa faktor, iaitu: genetik, penuaan, pendedahan kepada bunyi bising, beberapa jangkitan, trauma pada telinga dan ubat tertentu.

Kesan kehilangan pendengaran adalah banyak dan boleh menjadi teruk. Antaranya adalah kehilangan keupayaan untuk berkomunikasi dengan orang lain.

Selain itu, ia boleh menyebabkan pengasingan sosial, kesunyian dan kekecewaan. Perkara ini cenderung terjadi dalam kalangan orang tua yang mengalami masalah pendengaran. Masalah pendengaran juga mampu mempengaruhi prestasi akademik dan kualiti pekerjaan.

Di samping itu, masalah pendengaran adalah di antara masalah kesihatan yang agak mengelirukan kerana kebanyakan pesakit yang mengalaminya kurang pasti di mana untuk mendapatkan pertolongan yang tepat untuk me- rawat penyakit mereka. Keba- nyakan pesakit yang mengalami masalah pendengaran akan keliru sama ada mereka perlu menda- patkan rawatan di hospital atau klinik biasa.

Sekarang dengan adanya Au- diolab, anda boleh melakukan ujian pendengaran tanpa dirujuk ke mana-mana institut lagi. Audiolab adalah tempat yang tepat untuk anda dapatkan rawatan jika anda mempunyai masalah telinga yang bukan di dalam ka- tegori perubatan. Namun begitu, jika masalah telinga anda adalah berkaitan dengan sakit telinga dan telinga bernanah, anda harus mendapatkan rawatan di hospital atau di klinik berdekatan.

Jika anda tidak tahu sama ada anda memiliki masalah pendengaran atau tidak, jangan bimbang! Ini kerana Audiolab turut menawarkan saringan pemeriksaan pendengaran secara PERCUMA. Bukan itu sahaja, saringan peme- riksaan pendengaran percuma ini tidak tertakluk kepada orang dewasa sahaja namun ianya terbuka kepada semua peringkat umur.

Untuk pengetahuan anda, saringan pemeriksaan pende- ngaran percuma ini tidak terhad kepada cawangan di Kuching, Sarawak, sahaja malah ia ada ditawarkan di semua cawangan Audiolab di seluruh Malaysia.

Selain itu, Audiolab juga menawarkan percubaan alat pende- ngaran secara percuma di rumah selama tujuh hari untuk golongan dewasa. Setelah anda selesai membuat penilaian pendengaran, anda boleh memilih untuk mencuba alat pendengaran yang bersesuaian dengan masalah anda untuk dianalisa kualitinya selama seminggu di keselesaan rumah anda.

Ini adalah inisiatif Audiolab untuk memberikan anda peluang untuk merasai pengalaman menggunakan alat pendengaran berkualiti tinggi yang terdapat di Audiolab. Namun begitu, tidak semua alat pendengaran yang boleh dicuba secara percuma.

Untuk mengetahui lebih lanjut alat pendengaran yang manakah boleh dicuba secara percuma, anda boleh bertanya di mana-mana cawangan Audiolab.

Oleh itu, jika anda berminat untuk membuat penilaian pende- ngaran, anda boleh dapatkan maklumat lanjut di laman web rasmi Audiolab www.audiolab.com.my atau hubungi talian utama mereka 1-800-22-0202.

See author's posts


JAKU IBAN:Sada Bebuah

Tusun Ke-18

DALAM Tusun Ke-18 minggu tu kitai deka belematika tampung leka sada bebuah ‘Nesal Dudi Nadai Reti’ ti udah dichelak dalam Tusun Ke-17 minggu dulu nyin kemari.

Batang penemu ti diselitka dalam Rentayan Ke-5 enggau Ke-6 tu, iya nya sekeda ari pekara ti udah patut penulis kereja, tang mih enda dikereja iya (tauka semina dikereja iya main-main) lebuh ke agi biak menya.  Ke banding, kampung, danau, tasik, bukit udah patut iya tujah, udah patut iya keranau, patut iya patau, patut iya layar, patut iya selam, patut iya tiki alai begigaka mudal pengidup tauka mudal mensia (munyi ti udah disebut ari pun nyin tadi); tang mih utai nya sekia nadai dikereja iya. Matak jaku pulai, bisi pan nya dikereja, tak dikereja pia-pia aja, dikereja main-main, tauka dikereja enda bendar – enggau jaku bukai, semuti nama dikereja. Nama kebuah iya pia? Kebuah iya pia, ketegal pengawa udu enda menuku, ulah sura-ura, pendiau empelita, dipanggung enggau pengelusu. Nya alai, nama pengujung? Sigi nadai pengujung bukai, kelimpah ari ke neribu pengidup ti sereba kurang, sereba nadai, merinsa mensena.

Keba rentayan Ke-7 nyebut:

Sigi bendar jaku pujangga pintar, lemambang berakal, ke nelah:

Mensia tesat penunga, laban lembau betanya,

Mensia kirat seranta, laban ngelusu begiga;

Malu bekayuh, perau rarat;

Malu betanya, pejalai tesat.

Enggai ngansah, duku tumpul,

Ngelusu, kelalah idup tepeliur

Engkinjur bubur;

Nesal dudi nama mih penyadi!

Ngutuk diri nama mih reti!

PEMESAI GUNA REBAK BIAK

Ari sada bebuah “Nesal Dudi Nadai Reti” tu tadi, kitai tau berati sereta nyagam pemesai guna rebak biak (masa remaja, ku BM) enggi mensia siku-siku diisi enggau kereja enggau pengawa ti menyana, ke manah, ke menuku, ke mai penguntung, ngambika pengidup kitai menyana berega lebuh kitai nyau tuai besai. Nyadi tingkat sekalika status pengidup enggau pendiau kitai siku-siku lebuh nyau tuai, sigi betunjang sereta bepuku ari pemagas, pengerajin, pengeregas, pemintar, pengepas siku-siku kitai lebuh agi biak.

Empa pemesai guna maya rebak biak tu diisi enggau pengawa kereja ti menyana, ke manah, ke menuku, ke mai penguntung, ngambika pengidup kitai menyana berega lebuh kitai nyau tuai besai, dia siku lemambang besai (penyair agung) bansa Jipun ke benama Daisaku Ikeda. Ku iya: “Enti aku tau ajih, sigi aku ajihka rebak biak aku nyadi ba pengujung umur, awakka semua ulih berarak betelesak baru, ulih nyulur nyelur baru.”

Sepengudah kitai macha sereta ngupas ‘Nesal Dudi Nadai Reti’, kitai diatu lalu terus nyenguk segenteran sada bebuah ti bejuluk “Pengajar Tukang Tempa”.

PENGAJAR TUKANG TEMPA

Selamat pagi, Cikgu!

Pagi dikumbai Cikgu,

Lemai dikumbai Cikgu;

Seharitu iya dikumbai pengajar,

Pagila mega dikumbai pengajar;

Lebuh agi idup dikumbai pengajar,

Sepengudah mati mega dikangau pengajar.

Nama pengajar nama tebilang,

Pengajar seruran dikenang,

Pengajar seruran dikemenang.

Nama pengajar nama keramat,

Jadika ubat, Jadika jimat!

Pengajar ukai alang-alang orang,

Selempandai Lumur 2 ke tebilang ke kitai orang,

Gawa betempa taing rerentang:

Dalam pala penemu besarang;

Pengingat genap, nadai diketimpang,

Perangai sikap, nadai pengerunggang,

Disiplin menuku, nadai pengerabang.

Sejarah, geografi, sains, matematik, penemu ngarang,

Di mulut, di dilah sida betibang.

Penemu dipelajar, sekeda ditengkebang,

Ari buku beribu pampang,

Mayuh ari peninggal guru cemerlang.

Pengajar jelanan penemu ke bejuta pati,

Beribu tapi, beratus anti:

Filosofi psikoloji betaut di ati,

Grammar istilah nepan di dilah,

Jalai jaku bekupan di kuyu,

Jaku sempama beterumbu di dada,

Pemandai ngarang besarang di rang.

Nyawa iya bisa bedilah santa,

Mulut iya bungkan sebut,

Atau jelapa kangau,

Dilah temilah padah

Ati iya peti pemereti,

Lempuang jelanan rawang.

Ku orang, kebuah pengajar sikap tebiat

Laban iya ngembuan beruru batu empelawa mukat.

Dilah iya nadai penusah nelah leka surat,

Pemereti ati iya tajam mati,

Pengingat iya serap serangkap.

Indah lempedu empiras ulih iya pulas,

Ati lalat ulih iya tungkap,

Perut tuma ulih iya jila,

Atau tungau ulih iya tekau,

Untak lundung ulih iya tengung,

Lempuang kemundang ulih iya sirang.

Ajar pengajar enda sebarang telah,

Pengelandik enggau penemu enda sengapa engkah,

Pesan enggau jaku enda sebarang padah,

Teladan enggau chunto nadai endur mantah;

Tawa pengajar mayuh tujah,

Pejalai pengajar beribu langkah;

Ruang enggau maya serap ditengah, nadai dikelanjah;

Aruh ga mayuh mensia nelah:

“Pengajar enda nemu kelalah,

Biar bekereja sampai rebah,

Sempama sempun penenggau selumpung pundang

Nunu diri, ngenerangka orang”.

Pengawa pengajar ukai pengawa seina-ina’, ngerindang hari,

Nurun nyungkap sebun ambun pagi,

Pulai nyau lama lemai, silau hari,

Tulang dipasang magang,

Peluh nengkujuh nelusur daie;

Ai dituntum, lauk dikulum,

Asi dipanggum pakai bediri;

Ngetu bediri, ngeju berenti pantang mali,

Nadai beduli engkadah hari,

Nganjung ati, ngepung mimpi,

Nangkap niat, mulung penguji,

Ngansau biau, ngamatka mimpi,

Ngichaka techiri, sedura nama;

Niri negika Rukunegara,

Ngenyataka Filosofi Pelajar Bansa Malaysia;

Nguluka mensia beserakup ati,

Nyapai ekonomi ngulihka pengaya;

Nyeridika generasi ke rebak dudi

Ngerak pengelandik jari, pemandai ati

Ngereja pengawa besekula,

Ngambika semua bela di mua

Lintang rata, nadai pengerunggang.

BETAMPUNG

Oleh JANANG ENSIRING

See author's posts


Lima negeri dominasi eksport Mei 2023 berjumlah 82.5 peratus

KUALA LUMPUR: Lima negeri iaitu Pulau Pinang, Johor, Selangor, Sarawak dan Kuala Lumpur menjadi pengeksport utama pada Mei 2023 dengan menyumbang sebanyak 82.5 peratus daripada jumlah eksport Malaysia bagi tempoh tersebut, kata Jabatan Perangkaan Malaysia (DOSM).

Dalam kenyataan Statistik Import Mengikut Negeri Mei 2023 hari ini, ia berkata jumlah eksport negara bagi bulan itu mencecah RM223.8 bilion dengan eksport dan import masing-masing bernilai RM119.6 bilion dan RM104.2 bilion.

Pulau Pinang mengekalkan kedudukan sebagai pengeksport utama dengan menyumbang 29.0 peratus dan diikuti oleh Johor (21.1 peratus), Selangor (18.5 peratus), Sarawak (8.1 peratus) dan Wilayah Persekutuan Kuala Lumpur (5.8 peratus).

Menurut DOSM, eksport susut 0.7 peratus atau RM884.4 juta (-0.7 peratus) berbanding bulan sama pada 2022 manakala import turun 3.3 peratus bagi tahun ke tahun atau RM3.6 bilion.

Kebanyakan negeri mencatatkan eksport lebih rendah termasuk Pulau Pinang (-RM2.4 bilion), Sabah                              (-RM1.1 bilion), Sarawak (-RM942.2 juta), Pahang (-RM742.7 juta), Labuan (-RM594.2 juta), Terengganu                        (-RM394.3 juta), Perak (-RM156.3 juta) dan Johor (-RM71.0 juta).

Namun, nilai eksport meningkat di Selangor iaitu RM2.0 bilion, Kuala Lumpur (+RM1.3 bilion), Kedah (+RM1.0 bilion), Negeri Sembilan (+RM423.4 juta), Melaka (+RM324.1 juta), Kelantan (+RM273.0 juta) dan Perlis (+RM3.5 juta).

Dalam pada itu, jabatan itu berkata prestasi import mengikut negeri pada Mei 2023 turun RM3.6 bilion (-3.3 peratus) daripada tempoh sama pada 2022.

“Penurunan ini berikutan import lebih rendah di kebanyakan negeri iaitu Pulau Pinang (-RM7.9 bilion), Kedah (-RM1.2 bilion), Wilayah Persekutuan Kuala Lumpur (-RM1.2 bilion), Perak (-RM325.3 juta), Labuan (-RM190.1 juta) dan Pahang (-RM21.2 juta),” katanya.

Bagaimanapun, sembilan negeri mencatat peningkatan import iaitu Selangor (+RM3.3 billion), Johor (+RM1.4 bilion), Melaka (+RM1.2 bilion), Sarawak (+RM733.3 juta), Terengganu (+RM290.5 juta), Negeri Sembilan (+RM143.2 juta), Sabah (+RM119.7 juta), Perlis (+RM37.9 juta) dan Kelantan (+RM7.9 juta).

Menurutnya, Selangor terus mendominasi import Malaysia dengan merekodkan 28.1 peratus dan seterusnya Johor (22.2 peratus), Pulau Pinang (19.7 peratus), Kuala Lumpur (6.7 peratus) dan Kedah                                       (4.8 peratus). – Bernama

See author's posts


22 projek infrastruktur Persekutuan di Sabah, Sarawak diluluskan bagi 2018-2022

KUALA LUMPUR: Sebanyak 22 projek Persekutuan bernilai bawah RM50 juta telah diluluskan di bawah Kementerian Kerja Raya untuk pelaksanaan projek infrastruktur di Sabah dan Sarawak dari 2018 hingga 2022, Dewan Rakyat diberitahu hari ini.

Timbalan Menteri Kerja Raya Datuk Seri Abdul Rahman Mohamad berkata, pelaksanaan projek infrastruktur khususnya melibatkan projek mengganti atau membaik pulih jambatan uzur dan projek pembaikan atau pembinaan semula cerun di sepanjang jajaran jalan yang berstatus jalan Persekutuan.

Beliau menjawab soalan Isnaraissah Munirah Majilis tentang bilangan dan jumlah projek bawah RM50 juta bagi 2018 hingga 2022 (mengikut tahun) yang dilaksanakan di Sabah dan Sarawak serta jumlah projek yang telah berjaya disiapkan. – Bernama

See author's posts


SEDC teliti penggunaan ABMS

KUCHING: Perbadanan Pembangunan Ekonomi Sarawak (SEDC) akan meneliti penggunaan Sistem Pengurusan Anti Rasuah (ABMS) dalam usaha memerangi rasuah dan memperkukuhkan tadbir urus korporat.

Pengerusi SEDC Sarawak, Tan Sri Datuk Amar (Dr) Abdul Aziz Haji Husain berkata, penggunaan sistem digital yang diiktiraf global ini akan menambah baik dasar dalaman yang sedia ada.

Inisiatif ABMS ini digunakan bawah ISO 37001 yang merupakan standard antarabangsa bakal menangani masalah berkaitan salah laku yang dikesan dalam organisasi dengan menggunakan dasar anti-rasuah.

“Kami (SEDC) akan menggunakan pelan anti-rasuah ini dalam memastikan keberkesanan memerangi salah laku dan rasuah yang masih berada pada tahap berisiko rendah di SEDC dan anak syarikatnya,” ujarnya.

Abdul Aziz berucap ketika Majlis Penutupan Bengkel Pencegahan Rasuah Organisasi (OACP) 2020 untuk SEDC Sarawak yang berlangsung di sebuah hotel terkemuka di sini, semalam.

Bengkel tiga hari ini dianjurkan oleh Unit Integriti dan Ombudsman (UNION) Pejabat Ketua Menteri Sarawak (JKM) dengan kerjasama Unit Integriti dan Pengurusan Risiko (IRMU) organisasi.

“Penganjuran bengkel ini sejajar dengan inisiatif Kerajaan Sarawak agar jentera pentadbiran dan pengurusan memiliki OACP tersendiri yang seiring dengan Rancangan Pencegahan Rasuah Nasional (NACP) yang dilancarkan pada Januari tahun lalu,” katanya.

Pengurus Besar SEDC, Abdul Hadi Datuk Abdul Kadir dalam ucapan aluan beliau menggesa kakitangannya menjaga imej SEDC dengan membenteras gejala rasuah dan penyelewengan serta menjaga kualiti perkhidmatan di paras terbaik.

Sementara itu, Pengarah UNION, Adana Jed yang turut memuji inisiatif SEDC dalam menganjur bengkel yang melibatkan kakitangan jabatan dan pengurusan kanan yang dibantu oleh Pegawai Integriti Bertauliah (CeIO) dari pelbagai agensi negeri.

Pada bengkel OACP itu, isu penting yang disentuh termasuk pengukuhan tadbir urus korporat organisasi, pendaftaran risiko, perancangan, pengurusan dan operasi, pelaksanaan, pemantauan dan kawalan tindakan anti-rasuah.

See author's posts


Pembangunan DUN Tellian terancang

Kawasanku Dewan Undangan Negeri (DUN) Tellian merupakan satu bukti daripada usaha komited serta kerajaan Gabungan Parti Sarawak (GPS) untuk mengubah kawasan ini menjadi hab pendidikan di negeri ini.

Malah aspirasi itu sudah nampak nyata dan terus berkembang dengan adanya Universiti Teknologi MARA (UiTM) Kampus  Mukah,  Politeknik Mukah, Maktab Rendah Sains MARA(MRSM) Mukah, Pusat Kecemerlangan Teknikal Sarawak (CENTEXS) Kampus Mukah,  GiatMARA dan Pusat Pembangunan Kemahiran Sarawak(PPKS) Mukah.

Ia ditambah dengan beberapa buah sekolah menengah dan rendah, TADIKA dan TASKA di kampung dan kawasan rumah panjang, serta instititusi pengajian tinggi yang bakal dibina iaitu Kolej Laila Taib dan Pusat Penyelidikan Universiti Malaysia Sarawak (UNIMAS).

Sementara itu, sekolah yang menjadi percakapan dan isu pada beberapa pilihan raya sebelum ini iaitu  Sekolah Kebangsaan (SK) Kampung Tellian, kini  sudah siap dan sememangnya menceriakan komuniti setempat.

PROJEK PEMBANGUNAN LAIN

Kejayaan itu tidak terhenti di situ sahaja kerana penduduk terutamanya di Mukah kini berbangga  dengan siapnya Lapangan Terbang Mukah yang baharu.

Dengan beroperasinya Lapangan Terbang Baharu Mukah (LTBM) pada 17 Jun 2021 lalu, ia dijangka dapat  merancakkan lagi pembangunan di kawasan DUN Tellian dan kawasan sekitar.

Projek mega yang bernilai sekitar RM435 juta dan berlokasi kira-kira tujuh kilometer dari Pusat Bandar Mukah ini mempunyai sebuah landasan sepanjang  1.5 kilometer dan lebar 30 meter.

Keluasan bangunan terminal adalah 3500 meter persegi dengan kapasiti 204 penumpang pada masa puncak, dibandingkan dengan lapangan terbang sedia ada (Lapangan Lama Mukah) yang hanya boleh memuat 40 penumpang sahaja pada waktu puncak.

Anak jati Kampung Tellian, Yussibnosh Balo, yang memenangi Pilihan Raya Kecil (PRK) Balingian pada tahun 2014 dan seterusnya DUN Tellian pada tahun 2016 adalah antara yang menyatakan kesyukuran  dan teruja dengan beroperasinya lapangan terbang ini.

Beliau percaya ia akan membawa perkembangan yang amat positif di kawasannya dan Bahagian Mukah,  sama ada dari segi aktiviti ekonomi, pelancongan, pendidikan, sosial dan sebagainya. Sistem perhubungan  udara yang semakin baik ini pastinya   memantapkan lagi perhubungan antara  kawasan yang  sudah mempunyai  rangkaian jalan raya sedia ada,  termasuk pengangkutan melalui sungai dan laut.

Selain itu, penyiapan dua buah bangunan pendtadbiran (Menara Pehin Setia Raja dan Bangunan Pentadbiran Baru Mukah yang lebih dikenali Bangunan SCORE) juga menjadi bukti pembangunan pesat di DUN ini.

Oleh  kerana kawasan ini mempunyai tanah gambut yang luas dan subur, ia amat sesuai untuk penanaman rumbia. Tidak hairanlah  banyak produk berasaskan sagu dijadikan sebagai antara aktiviti ekonomi buat penduduk tempatan,  misalnya bebola sagu dan tebaloi.

Sementara itu, pertanian komersial seperti perladangan kelapa sawit juga antara aktiviti ekonomi yang dipelori oleh syarikat-syarikat besar.

Lokasi kawasan ini yang menghadapi Laut China Selatan, telah meletakkan Bandar Mukah sebagai pengeluar makanan laut  di kawasan Tengah Sarawak, terutama berkaitan produk marin segar.  Produk berasaskan makanan laut yang amat popular   ialah `Umai, Ikan Masin dan keropok.

See author's posts


Kilang Boeing 737 Max kembali beroperasi

SAN FRANCISCO: Kilang pengeluaran pesawat 737  syarikat Renton di Washington, Amerika Syarikat (AS) kembali beroperasi, kata Boeing pada Rabu lapor agensi berita Xinhua.

Boeing dalam satu kenyataan berkata program pengeluaran 737 juga akan dipertingkatkan bermula tahun ini.

“Kami akan meneruskan usaha untuk mengembangkan sistem pengeluaran kami,” kata naib presiden dan pengurus besar program 737 Walt Odisho.

Syarikat itu menghentikan pengeluaran 737 MAX pada Januari, didorong beberapa faktor, termasuk lanjutan proses pensijilan pengawal atur Amerika Syarikat  (AS) ke tahun 2020, serta ketidakpastian mengenai masa dan keadaan untuk meneruskan semula perkhidmatan.

Lebih 800 pesawat di seluruh dunia dilarang terbang sejak pertengahan Mac 2019 setelah penyiasat mendapati kecacatan dalam perisian kawalan penerbangan yang terdapat pada 737 MAX antara punca kepada nahas di Indonesia dan Ethiopia- Bernama

See author's posts


Bergerak seiring tranformasi

LAWAS: Gelombang transformasi yang melanda semua perkampungan di Lawas perlu disambut baik oleh masyarakat setempat dengan penglibatan secara aktif mereka dalam menjana ekonomi keluarga.

Timbalan Ketua Menteri Datuk Amar Awang Tengah Ali Hassan berkata program pembangunan menyeluruh yang disalurkan menerusi peruntukan Program Transformasi Luar Bandar (RTP) dan Agensi Pembangunan Wilayah Utara (NRDA) dijangka akan merancakkan kadar pembangunan di seluruh daerah Lawas bagi tempoh dua tahun akan datang.

Beliau yang menghadiri Majlis Penyerahan Daging Korban sempena Aidiladha dan Sesi Ngobrol dan Ngupi di perkarangan Masjid Al Takwa Kampung Ladang Baru Lawas memberitahu Kampung Ladang Baru memiliki potensi sebagai tempat persinggahan, pelancongan dan kegiatan ekonomi kecil dan sederhana sekaligus membantu merubah sosio ekonomi setempat

Beliau turut meminta pihak Jabatan Tanah dan Servei Sarawak (JTS) untuk membuat penyelidikan di kawasan kampung Surubaya Lawas supaya ia akan dapat dikeluarkan dengan geran.

Beliau juga memaklumkan kerajaan telah meluluskan peruntukan untuk penambahbaikan kepada dewan yang lama untuk Kampung ladang baru melalui peruntukan dibawah RTP.

Menerusi peruntukan NRDA katanya sebuah Anjung Usahawan di Kampung Ladang akan dibina dengan peruntukan sebanyak RM2.8 juta dan dijangka dapat dilaksanakan selewatnya September ini.

Tapak juga sudah kita sediakan yang mengandungi tapak untuk perniagaan, stor, yang berminat untuk terlibat dalam bidang memproses makanan daripada hasil pertanian dan banyak lagi kemudahan yang lain,” katanya.

Menurut Awang Tengah, beberapa projek termasuk pembinaan jambatan yang menghubungkan Kampung Ladang Baru ke bandar Lawas serta kemudahan prasarana lain seperti balai polis, MRSM, CENTEXS, sebuah sekolah menengah berasrama penuh yang menunggu kelulusan.

Sementara itu ,Awang Tengah juga menyeru penduduk kampung untuk mengusahakan tanah mereka dengan mendapat khidmat nasihat daripada k Jabatan Pertanian mengikut kesesuaian kesuburan tanah untuk tanaman yang berpotensi.

“Pusat pengumpulan, Pemprosesan, Pembungkusan hasil pertanian sudah dalam perlaksanaan kita dan ini akan memberi peluang kepada penduduk kampung memasarkan produk pertanian mereka,”katanya

Pada masa sama, beliau turut menggalakan penduduk kampung yang terlibatdengan sektor pertanian dan ternakan untuk menggunakan teknologi terkini kerana berupaya meningkatkan hasil mereka walaupun tidak mempunyai tanah yang luas.

“Jika kita tiada modal, banyak kemudahan disediakan untuk membantu dari segi perusahaan kecil seperti mikro kredit yang memberi pinjaman kepada kita untuk modal berniaga. Jadi boleh memohon kepada institusi atau Agrobank untuk melaksanakan mikro kredit ini,” jelasnya.

Oleh Adeng Edrus

See author's posts